Τροποποιημένη πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας, τα οποία καλύπτονται από το κοινό στρατηγικό πλαίσιο, περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής και για την κατάργηση του κανονισμού (ΕΚ) αριθ. 1083/2006 /* COM/2013/0246 final - 2011/0276 (COD) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ Η Επιτροπή παρουσίασε τις προτάσεις της όσον αφορά την έκδοση κανονισμού για τον καθορισμό κοινών διατάξεων σχετικά με το Ευρωπαϊκό Ταμείο Περιφερειακής Ανάπτυξης (ΕΤΠΑ), το Ευρωπαϊκό Κοινωνικό Ταμείο (ΕΚΤ), το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και το Ευρωπαϊκό Ταμείο Θάλασσας και Αλιείας (ΕΤΘΑ) και γενικών διατάξεων για τα ταμεία της πολιτικής συνοχής στις 6 Οκτωβρίου 2011 [COM (2011) 615 τελικό]. Η αρχική πρόταση της Επιτροπής για τον κανονισμό ΕΤΘΑ ευθυγράμμισε το σύστημα διαχείρισης και ελέγχου για το ΕΤΘΑ με τις ρυθμίσεις που προτείνονται για το ΕΓΤΑΑ. Η πρόταση αυτή έγινε κυρίως επειδή οι αρχές που διαχειρίζονται το ΕΓΤΑΑ και το ΕΤΘΑ είναι συχνά οι ίδιες και θα αποκόμιζαν όφελος από εναρμονισμένες ρυθμίσεις για αυτά τα δύο ταμεία. Κατά τη διάρκεια της εξέτασης της πρότασης του ΕΤΘΑ στο πλαίσιο της ομάδας εργασίας για την αλιεία στο Συμβούλιο, ορισμένα κράτη μέλη εξέφρασαν επιφυλάξεις όσον αφορά τη μετάβαση προς το σύστημα που προτείνει η Επιτροπή για τη διαχείριση και τον έλεγχο καθώς και για την οικονομική διαχείριση. Στην προηγούμενη (2000-2006) και την τρέχουσα (2007-2013) περίοδο προγραμματισμού το σύστημα παραγωγής αποτελεσμάτων του ΕΤΘΑ ευθυγραμμίστηκε με συμφωνίες που έχουν συναφθεί στο πλαίσιο της πολιτικής για τη συνοχή και τα κράτη μέλη θεωρούν ότι θα πρέπει να διασφαλίζεται ο μεγαλύτερος βαθμός συνέχειας. Εξέφρασαν την άποψη ότι με τη συνέχιση των εν λόγω ρυθμίσεων θα δοθεί η δυνατότητα για καλύτερη δυνατή χρήση των ειδικών γνώσεων που έχουν αποκτηθεί από τις εθνικές αρχές που εμπλέκονται επί του παρόντος στη διαχείριση των ταμείων της ΕΕ για την αλιεία. Αν και η πλειονότητα των κρατών μελών έχουν αναφέρει ότι προτιμούν ευθυγράμμιση του ΕΤΘΑ με το σύστημα παραγωγής αποτελεσμάτων για την πολιτική συνοχής, έχουν επίσης υπογραμμίσει την ανάγκη να λαμβάνεται υπόψη η αρχή της αναλογικότητας (κανονισμός για τις κοινές διατάξεις άρθρο 4 παράγραφος 5). Τα επιχειρησιακά προγράμματα της αλιείας, στις περισσότερες περιπτώσεις, είναι μικρότερης κλίμακας από τα προγράμματα στο πλαίσιο της πολιτικής για τη συνοχή και επίσης έχουν ειδικά χαρακτηριστικά για να εξασφαλιστεί ότι το ΕΤΘΑ συμβάλλει στη μεταρρύθμιση της κοινής αλιευτικής πολιτικής. Προκειμένου να διευκολυνθούν οι διαπραγματεύσεις που βρίσκονται ήδη σε εξέλιξη στο Συμβούλιο και το Ευρωπαϊκό Κοινοβούλιο, η Επιτροπή προτείνει μια ταυτόχρονη τροποποίηση των προτάσεων της Επιτροπής σχετικά με τον κανονισμό για τις κοινές διατάξεις, και σχετικά με τον κανονισμό για το ΕΤΘΑ ώστε να εξασφαλιστεί η απλή και ορθολογική ενσωμάτωση του ΕΤΘΑ σε μια ήδη υφιστάμενη δέσμη κανόνων για την πολιτική συνοχής. Μια στενή ευθυγράμμιση των συστημάτων παραγωγής αποτελεσμάτων του ΕΤΘΑ με εκείνα που προτείνονται για την πολιτική συνοχής με τον τρόπο που προτείνεται θα συμβάλει στην εναρμόνιση και τη συνέπεια των κανόνων μεταξύ αυτών των διαφορετικών ταμείων (ΕΤΠΑ, ΕΚΤ, Ταμείο Συνοχής και ΕΤΘΑ). Η ευθυγράμμιση επιτρέπει την εκμετάλλευση της εμπειρίας που έχει αποκτηθεί σε προηγούμενες περιόδους προγραμματισμού και διευκολύνει την ομαλή μετάβαση στην επόμενη προγραμματική περίοδο. 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΑΝΤΙΚΤΥΠΟΥ Πριν από την πρόταση της Επιτροπής για την τροποποίηση του κανονισμού για τις κοινές διατάξεις και του κανονισμού για το ΕΤΘΑ πραγματοποιήθηκαν διεξοδικές συζητήσεις σχετικά με τις ρυθμίσεις για την παραγωγή αποτελεσμάτων του ΕΤΘΑ στο πλαίσιο της ομάδας εργασίας του Συμβουλίου για θέματα αλιείας και στο πλαίσιο διμερών επαφών με τα κράτη μέλη. Εκπονήθηκε εκτίμηση αντικτύπου για τις αρχικές νομοθετικές προτάσεις. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ Η πρόταση προβλέπει την παράλληλη τροποποίηση των προτάσεων της Επιτροπής για τον κανονισμό για τις κοινές διατάξεις και τον κανονισμό για το ΕΤΘΑ: · το ΕΤΘΑ είναι ενσωματωμένο στις σχετικές διατάξεις του κανονισμού για τις κοινές διατάξεις, οι οποίες αρχικά ήταν ειδικές για την πολιτική συνοχής, δημιουργώντας ένα νέο τέταρτο μέρος στον κανονισμό για τις κοινές διατάξεις που εφαρμόζεται στην πολιτική συνοχής και το ΕΤΘΑ· · αντίστοιχες διατάξεις (που αντιστοιχούν στις ρυθμίσεις παραγωγής αποτελεσμάτων του ΕΓΤΑΑ ή αλληλεπικαλύπτονται με τα άρθρα του κανονισμού για τις κοινές διατάξεις στην τροποποιημένη του μορφή) διαγράφονται από τον κανονισμό για το ΕΤΘΑ και εισάγονται στον κανονισμό για το ΕΤΘΑ κατάλληλες παραπομπές στον κανονισμό για τις κοινές διατάξεις όπου είναι απαραίτητο. Οι αιτιολογικές σκέψεις και οι ορισμοί ευθυγραμμίζονται με τις αλλαγές στα άρθρα και την τροποποίηση της δομής των κανονισμών. Η ορολογία που χρησιμοποιείται στο νέο τέταρτο μέρος προσαρμόζεται ώστε να ληφθούν υπόψη οι ιδιαιτερότητες του ΕΤΘΑ και, σε ορισμένες περιπτώσεις, διευκρινίζεται ότι οι ειδικοί κανόνες των ταμείων στο πλαίσιο του ΕΤΘΑ μπορεί να καθορίσουν συμπληρωματικούς κανόνες. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Η τροποποιημένη πρόταση δεν θα έχει δημοσιονομικές επιπτώσεις. Η διαθεσιμότητα νέων στοιχείων και οι μακροοικονομικές προβλέψεις καθώς και η προσχώρηση της Δημοκρατίας της Κροατίας οδηγούν, ωστόσο, σε αλλαγές του κονδυλίου για τη συνοχή. Οι τροποποιήσεις αυτές δεν θίγουν τις συνεχιζόμενες διαπραγματεύσεις για τον κανονισμό του ΠΔΠ και το δημοσιονομικό κανονισμό. 5. ΣΥΝΟΨΗ ΤΩΝ ΤΡΟΠΟΠΟΙΗΣΕΩΝ Όσον αφορά τον κανονισμό για τις κοινές διατάξεις, η τροποποίηση αφορά τις αιτιολογικές σκέψεις 3, 75, 78, 80, 84 και 87. Επίσης, εισάγει αλλαγές στο άρθρο 1 και στο άρθρο 3 ώστε να προσδιορίζεται με σαφήνεια η δυνατότητα εφαρμογής του κάθε μέρους του κανονισμού για τις κοινές διατάξεις σε ό, τι αφορά καθένα από τα ταμεία (ΕΤΠΑ, ΕΚΤ, Ταμείο Συνοχής, ΕΓΤΑΑ και ΕΤΘΑ). Απαίτησε περιορισμένη προσαρμογή των ορισμών που παρατίθενται στις παραγράφους 5, 7, 25 και 26 του άρθρου 2 για να αντικατασταθούν οι παραπομπές στο τρίτο μέρος με παραπομπές στο τέταρτο μέρος. Περιλαμβάνει τροποποιήσεις του άρθρου 55 παράγραφος 7, του άρθρου 64 παράγραφος 6, του άρθρου 74 παράγραφος 1, του άρθρου 112 παράγραφος 3, του άρθρου 113 παράγραφος 5, του άρθρου 114 παράγραφος 3 στοιχεία β) και ζ), του άρθρου 117 παράγραφος 4, του άρθρου 120, του άρθρου 121 παράγραφος 1, του άρθρου 124, του άρθρου 126 παράγραφος 4, του άρθρου 128, του άρθρου 130 παράγραφος 1, του άρθρου 131 παράγραφος 1, του άρθρου 133 παράγραφος 1, του άρθρου 134 παράγραφος 1, του άρθρου 135, του άρθρου 136, του άρθρου 137 και του άρθρου 140 παράγραφος 1. Όσον αφορά τον κανονισμό για το ΕΤΘΑ, η τροποποίηση αφορά τις αιτιολογικές σκέψεις 86, 89, 101, 103, 104 και τη διαγραφή των αιτιολογικών σκέψεων 91, 93, 94 και 97. Περιλαμβάνει τροποποιήσεις των άρθρων 3, 12, 14, 20, 24, 25, 28, 33, 37, 38, 39, 45, 46, 54, 56, 61, 62, 63, 64, 67, 75, 78, 92, 94, 95, 102, 103, 105, 108, 117, 118, 119, 120, 122, 126, 128, 129, 131, 132, 133, 134, 135, 1369, 137, 138, 139, 140, 141, 142, 143, 144, 145, 146, 147, 148, 149, 150, 151, 152, 153, 154 και τη διαγραφή των άρθρων 96, 97, 98, 99, 100, 101, 104, 106, 107, 109, 110, 111, 112, 113, 114, 115, 116, 121, 123, 124, 125, 127 και 130. Για λόγους σαφήνειας, η παρούσα πρόταση τροποποίησης υποβάλλεται σε ενοποιημένη μορφή, περιλαμβανομένων όλων των τροποποιήσεων του κανονισμού για τις κοινές διατάξεις που εγκρίθηκαν από την Επιτροπή μέχρι τώρα, δηλαδή COM (2012)496 της 11ης Σεπτεμβρίου 2012 και COM (2013)146 της 12ης Μαρτίου 2013. Ωστόσο, μόνο οι προτεινόμενες τροποποιήσεις μέσω της παρούσας πρότασης τροποποίησης παρουσιάζονται σε μορφότυπο με υπογράμμιση. 2011/0276 (COD) Τροποποιημένη πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας, τα οποία καλύπτονται από το κοινό στρατηγικό πλαίσιο, περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής και για την κατάργηση του κανονισμού (ΕΚ) αριθ. 1083/2006 ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 177, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[1], Έχοντας υπόψη τη γνώμη της Επιτροπής των Περιφερειών[2], Έχοντας υπόψη τη γνώμη του Ελεγκτικού Συνεδρίου[3], Αποφασίζοντας σύμφωνα με τη συνήθη νομοθετική διαδικασία, Εκτιμώντας τα ακόλουθα: (1) Το άρθρο 174 της Συνθήκης προβλέπει ότι, προς ενίσχυση της οικονομικής, κοινωνικής και εδαφικής συνοχής της, η Ένωση αποσκοπεί στη μείωση των διαφορών μεταξύ των επιπέδων ανάπτυξης των διαφόρων περιοχών και στη μείωση της καθυστέρησης των πλέον μειονεκτικών περιοχών ή νήσων, ιδίως των αγροτικών περιοχών, των περιοχών στις οποίες συντελείται βιομηχανική μετάβαση και των περιοχών που πλήττονται από σοβαρά και μόνιμα φυσικά ή δημογραφικά προβλήματα. Το άρθρο 175 της Συνθήκης απαιτεί από την Ένωση να στηρίζει την υλοποίηση αυτών των στόχων με τη δράση της μέσω του Ευρωπαϊκού Γεωργικού Ταμείου Προσανατολισμού και Εγγυήσεων τμήμα Προσανατολισμού, του Ευρωπαϊκού Κοινωνικού Ταμείου, του Ευρωπαϊκού Ταμείου Περιφερειακής Ανάπτυξης, της Ευρωπαϊκής Τράπεζας Επενδύσεων και άλλων μέσων. (2) Σύμφωνα με τα συμπεράσματα του Ευρωπαϊκού Συμβουλίου της 17ης Ιουνίου 2010, το οποίο ενέκρινε τη στρατηγική της Ένωσης για μια «έξυπνη, διατηρήσιμη και χωρίς αποκλεισμούς ανάπτυξη», η Ένωση και τα κράτη μέλη οφείλουν να υποστηρίζουν την έξυπνη, διατηρήσιμη και χωρίς αποκλεισμούς ανάπτυξη, προωθώντας την αρμονική ανάπτυξη της Ένωσης και μειώνοντας τις περιφερειακές ανισότητες. (3) Για να βελτιωθεί ο συντονισμός και να εναρμονιστεί η εφαρμογή των Ταμείων που παρέχουν υποστήριξη στο πλαίσιο της πολιτικής για τη συνοχή, δηλαδή του Ευρωπαϊκού Ταμείου Περιφερειακής Ανάπτυξης (ΕΤΠΑ), του Ευρωπαϊκού Κοινωνικού Ταμείου (ΕΚΤ) και του Ταμείου Συνοχής, με τα ταμεία για την αγροτική ανάπτυξη, δηλαδή του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) και, για τον τομέα των θαλάσσιων υποθέσεων και της αλιείας, συγκεκριμένα του Ευρωπαϊκού Ταμείου Θάλασσας και Αλιείας (ΕΤΘΑ), θα πρέπει να θεσπιστούν κοινές διατάξεις για όλα αυτά τα Ταμεία («τα Ταμεία του ΚΣΠ»). Επιπλέον, ο παρών κανονισμός περιέχει διατάξεις που είναι κοινές για το ΕΤΠΑ, το ΕΚΤ και το Ταμείο Συνοχής, αλλά δεν εφαρμόζονται στο ΕΓΤΑΑ και το ΕΤΘΑ, καθώς και διατάξεις οι οποίες είναι κοινές για το ΕΤΠΑ, το ΕΚΤ, το Ταμείο Συνοχής και το ΕΤΘΑ, αλλά δεν εφαρμόζονται στο ΕΓΤΑΑ. Επειδή κάθε Ταμείο του KΠΣ έχει ιδιαίτερα χαρακτηριστικά, θα πρέπει να καθοριστούν σε χωριστούς κανονισμούς ειδικοί κανόνες εφαρμοστέοι σε κάθε Ταμείο του ΚΣΠ καθώς και στο ΕΤΠΑ για τον στόχο της ευρωπαϊκής εδαφικής συνεργασίας. (4) Όσον αφορά την κοινή γεωργική πολιτική (ΚΓΠ), έχουν ήδη διαμορφωθεί σημαντικές συνέργειες με την εναρμόνιση και την ευθυγράμμιση των κανόνων διαχείρισης και ελέγχου για τον πρώτο πυλώνα (ΕΓΤΕ-Ευρωπαϊκό Γεωργικό Ταμείο Εγγυήσεων) και τον δεύτερο πυλώνα (ΕΓΤΑΑ) της ΚΓΠ. Θα πρέπει, συνεπώς, να διατηρηθεί ο ισχυρός δεσμός μεταξύ του ΕΓΤΕ και του ΕΓΤΑΑ και να εξακολουθήσουν να υφίστανται οι δομές που έχουν ήδη θεσπιστεί στα κράτη μέλη. (5) Οι εξόχως απόκεντρες περιφέρειες πρέπει να μπορούν να ωφελούνται από ειδικά μέτρα και πρόσθετη χρηματοδότηση για την αντιστάθμιση των μειονεκτημάτων που είναι αποτέλεσμα των παραγόντων που αναφέρονται στο άρθρο 349 της Συνθήκης. (6) Για να εξασφαλιστεί η σωστή και συνεκτική ερμηνεία των διατάξεων και να ενισχυθεί η ασφάλεια δικαίου για τα κράτη μέλη και τους δικαιούχους, είναι απαραίτητο να διευκρινιστούν ορισμένοι όροι που χρησιμοποιούνται στον κανονισμό. (7) Ο παρών κανονισμός αποτελείται από τρία μέρη, από τα οποία το πρώτο περιέχει τις αιτιολογικές σκέψεις και τους ορισμούς, το δεύτερο τους κανόνες που εφαρμόζονται σε όλα τα Ταμεία του ΚΣΠ και το τρίτο τις διατάξεις που εφαρμόζονται μόνο στο ΕΤΠΑ, το ΕΚΤ και το Ταμείο Συνοχής («τα Ταμεία»). (8) Βάσει του άρθρου 317 της Συνθήκης και στο πλαίσιο της επιμερισμένης διαχείρισης, θα πρέπει να καθοριστούν οι όροι υπό τους οποίους η Επιτροπή μπορεί να ασκήσει τις αρμοδιότητές της για την εκτέλεση του γενικού προϋπολογισμού της Ευρωπαϊκής Ένωσης και να διασαφηνιστούν οι αρμοδιότητες συνεργασίας από τα κράτη μέλη. Οι όροι αυτοί εκτιμάται ότι θα διαβεβαιώσουν την Επιτροπή ότι τα κράτη μέλη χρησιμοποιούν τους πόρους των Ταμείων με νόμιμο και κανονικό τρόπο και σύμφωνα με την αρχή της χρηστής δημοσιονομικής διαχείρισης, κατά την έννοια του κανονισμού (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (στο εξής «δημοσιονομικός κανονισμός»)[4]. Τα κράτη μέλη και οι φορείς που έχουν καθορίσει τα κράτη μέλη για τον συγκεκριμένο σκοπό θα πρέπει να έχουν την ευθύνη της υλοποίησης των προγραμμάτων στο κατάλληλο εδαφικό επίπεδο, σύμφωνα με το θεσμικό, νομικό και δημοσιονομικό πλαίσιο του κράτους μέλους. Οι παρούσες διατάξεις εξασφαλίζουν, επίσης, ότι δίνεται προσοχή στην ανάγκη εξασφάλισης της συμπληρωματικότητας και συνοχής στις παρεμβάσεις της Ένωσης, στην αναλογικότητα των διοικητικών ρυθμίσεων και στη μείωση της διοικητικής επιβάρυνσης για τους δικαιούχους των Ταμείων του ΚΣΠ. (9) Για τη σύμβαση εταιρικής σχέσης και κάθε πρόγραμμα αντίστοιχα, τα κράτη μέλη πρέπει να οργανώνουν εταιρική σχέση με τους εκπροσώπους των αρμόδιων περιφερειακών, τοπικών, αστικών και άλλων δημόσιων αρχών, τους οικονομικούς και κοινωνικούς εταίρους και φορείς που εκπροσωπούν την κοινωνία των πολιτών, συμπεριλαμβανομένων των περιβαλλοντικών εταίρων, μη κυβερνητικών οργανώσεων και φορέων που είναι υπεύθυνοι για την προώθηση της ισότητας και την καταπολέμηση των διακρίσεων. Σκοπός μιας τέτοιας εταιρικής σχέσης είναι η τήρηση της αρχής της πολυεπίπεδης διακυβέρνησης, η εξασφάλιση του ενστερνισμού των παρεμβάσεων από τα ενδιαφερόμενα μέρη και η αξιοποίηση της εμπειρίας και της τεχνογνωσίας των σχετικών συντελεστών. Η Επιτροπή θα πρέπει να εξουσιοδοτηθεί να εκδίδει κατ’ εξουσιοδότηση πράξεις για έναν ευρωπαϊκό κώδικα δεοντολογίας, ώστε να εξασφαλιστεί ότι οι εταίροι συμμετέχουν στην προετοιμασία, την υλοποίηση, την παρακολούθηση και την αξιολόγηση των συμβάσεων εταιρικής σχέσης και των προγραμμάτων με τρόπο συνεπή. (10) Οι δραστηριότητες των Ταμείων του ΚΣΠ και οι πράξεις τις οποίες χρηματοδοτούν θα πρέπει να συμμορφώνονται με το εφαρμοστέο ενωσιακό και εθνικό δίκαιο το οποίο διέπει άμεσα ή έμμεσα την υλοποίηση της πράξης. (11) Στο πλαίσιο των προσπαθειών της για μεγαλύτερη οικονομική, εδαφική και κοινωνική συνοχή, η Ένωση οφείλει, σε όλα τα στάδια της εφαρμογής των Ταμείων του ΚΣΠ, να αποσκοπεί στην εξάλειψη των ανισοτήτων και την προώθηση της ισότητας μεταξύ ανδρών και γυναικών καθώς και στην καταπολέμηση των διακρίσεων λόγω φύλου, φυλής, εθνότητας, θρησκεύματος ή πεποιθήσεων, αναπηρίας, ηλικίας ή γενετήσιου προσανατολισμού. (12) Οι στόχοι των Ταμείων του ΚΣΠ επιδιώκονται στο πλαίσιο της αειφόρου ανάπτυξης και της προώθησης από την Ένωση του στόχου της προστασίας και της βελτίωσης του περιβάλλοντος, όπως ορίζεται στα άρθρα 11 και 19 της Συνθήκης, λαμβάνοντας υπόψη την αρχή «ο ρυπαίνων πληρώνει». Τα κράτη μέλη πρέπει να παρέχουν πληροφορίες για την υποστήριξη των στόχων σχετικά με την κλιματική αλλαγή, σύμφωνα με τη φιλοδοξία να αφιερωθεί τουλάχιστον το 20 % του προϋπολογισμού της Ένωσης στον σκοπό αυτό, με τη χρήση μεθοδολογίας που θα εγκριθεί από την Επιτροπή με εκτελεστική πράξη. (13) Για την επίτευξη των στόχων, συμπεριλαμβανομένων των ποσοτικών, της στρατηγικής της Ένωσης για μια «έξυπνη, διατηρήσιμη και χωρίς αποκλεισμούς ανάπτυξη», τα Ταμεία του ΚΣΠ πρέπει να εστιάσουν τη στήριξή τους σε περιορισμένο αριθμό κοινών θεματικών στόχων. Το ακριβές πεδίο εφαρμογής καθενός από τα Ταμεία του ΚΣΠ θα διευκρινιστεί στους ειδικούς κανόνες των Ταμείων και είναι δυνατόν να περιορίζεται σε ορισμένους μόνο θεματικούς στόχους που ορίζονται στον παρόντα κανονισμό. (14) Για να μεγιστοποιηθεί η συμβολή των Ταμείων του ΚΣΠ και να δοθεί σαφής στρατηγική κατεύθυνση στη διαδικασία προγραμματισμού στο επίπεδο των κρατών μελών και των περιφερειών, πρέπει να θεσπιστεί ένα κοινό στρατηγικό πλαίσιο. Το κοινό στρατηγικό πλαίσιο θα πρέπει να διευκολύνει τον τομεακό και εδαφικό συντονισμό των παρεμβάσεων της Ένωσης στο πλαίσιο των Ταμείων του ΚΣΠ με άλλες συναφείς πολιτικές και μέσα της Ένωσης. (15) Το κοινό στρατηγικό πλαίσιο θα πρέπει, συνεπώς, να καθορίσει τα μέσα για την επίτευξη συνοχής και συνέπειας με τις οικονομικές πολιτικές των κρατών μελών και της Ένωσης, τους μηχανισμούς συντονισμού μεταξύ των Ταμείων του ΚΣΠ και των άλλων οικείων πολιτικών και μέσων της Ένωσης, τις οριζόντιες αρχές και τους εγκάρσιους στόχους πολιτικής, τις ρυθμίσεις για την αντιμετώπιση εδαφικών προκλήσεων, να υποδείξει ενέργειες υψηλής ευρωπαϊκής προστιθέμενης αξίας και τις αντίστοιχες αρχές για τα αποτελέσματα και προτεραιότητες συνεργασίας. (16) Βάσει του κοινού στρατηγικού πλαισίου, κάθε κράτος μέλος θα πρέπει να καταρτίσει, σε συνεργασία με τους εταίρους του και σε συνεννόηση με την Επιτροπή, μια σύμβαση εταιρικής σχέσης. Με τη σύμβαση εταιρικής σχέσης θα πρέπει να μεταφερθούν στο εθνικό πλαίσιο τα ορισθέντα στο κοινό στρατηγικό πλαίσιο και να αναληφθούν σοβαρές δεσμεύσεις για την επίτευξη των στόχων της Ένωσης μέσω του προγραμματισμού των Ταμείων του ΚΣΠ. (17) Τα κράτη μέλη θα πρέπει να συγκεντρώνουν την υποστήριξη για να εξασφαλίσουν σημαντική συμβολή στην επίτευξη των στόχων της Ένωσης σύμφωνα με τις ειδικές εθνικές και περιφερειακές αναπτυξιακές τους ανάγκες. Εκ των προτέρων όροι θα πρέπει να καθοριστούν για να εξασφαλιστεί ότι υπάρχει το αναγκαίο πλαίσιο όρων για την αποτελεσματική χρήση της υποστήριξης της Ένωσης. Η εκπλήρωση αυτών των εκ των προτέρων όρων πρέπει να εκτιμάται από την Επιτροπή στο πλαίσιο της αξιολόγησης της σύμβασης εταιρικής σχέσης και των προγραμμάτων. Στις περιπτώσεις που δεν καταστεί δυνατό να ικανοποιηθεί ένας εκ των προτέρων όρος, η Επιτροπή θα πρέπει να έχει την εξουσία να αναστείλει τις πληρωμές για το πρόγραμμα. (18) Θα πρέπει να καθοριστεί ένα πλαίσιο επιδόσεων για κάθε πρόγραμμα ώστε να παρακολουθείται η πρόοδος για την επίτευξη των στόχων, των ποσοτικών συμπεριλαμβανομένων, που έχουν τεθεί για κάθε πρόγραμμα στη διάρκεια της περιόδου προγραμματισμού. Η Επιτροπή θα πρέπει να αναλάβει την επανεξέταση των επιδόσεων σε συνεργασία με τα κράτη μέλη το 2017 και 2019. Ένα αποθεματικό επίδοσης θα πρέπει να προβλεφθεί και να κατανεμηθεί το 2019 στις περιπτώσεις που έχουν επιτευχθεί τα ορόσημα ως προς τις επιδόσεις. Λόγω της πολυμορφίας και του διακρατικού χαρακτήρα τους, δεν πρέπει να υπάρχει αποθεματικό για τα προγράμματα της «Ευρωπαϊκής Εδαφικής Συνεργασίας». Στις περιπτώσεις που υπάρχει σημαντική απόκλιση ως προς την επίτευξη των ορόσημων ή των ποσοτικών στόχων, η Επιτροπή μπορεί να αναστείλει τις πληρωμές για ένα πρόγραμμα, ή στο τέλος της περιόδου προγραμματισμού, να εφαρμόσει δημοσιονομικές διορθώσεις, ώστε να εξασφαλίσει ότι ο προϋπολογισμός της Ένωσης δεν χρησιμοποιείται άσκοπα ή αναποτελεσματικά. (19) Η ύπαρξη στενότερης σχέσης μεταξύ της πολιτικής για τη συνοχή και της οικονομικής διακυβέρνησης της Ένωσης θα εξασφαλίσει ότι η αποτελεσματικότητα των δαπανών στο πλαίσιο των Ταμείων του ΚΣΠ υποβοηθείται από ασφαλείς οικονομικές πολιτικές και ότι τα Ταμεία του ΚΣΠ μπορούν, αν χρειαστεί, να αναπροσανατολιστούν για την αντιμετώπιση των οικονομικών προβλημάτων που αντιμετωπίζει μια χώρα. Η διεργασία αυτή πρέπει να είναι σταδιακή και να αρχίζει με τροποποιήσεις της σύμβασης εταιρικής σχέσης και των προγραμμάτων που θα υποστηρίζουν την εφαρμογή των συστάσεων του Συμβουλίου για την αντιμετώπιση των μακροοικονομικών ανισορροπιών και των κοινωνικών και οικονομικών δυσκολιών. Όταν, παρά την ενισχυμένη χρήση των Ταμείων του ΚΣΠ, ένα κράτος μέλος αδυνατεί να λάβει αποτελεσματικά μέτρα στο πλαίσιο της διαδικασίας οικονομικής διακυβέρνησης, η Επιτροπή θα πρέπει να έχει το δικαίωμα να αναστείλει όλες ή μέρος των πληρωμών και των δεσμεύσεων. Οι αποφάσεις για την αναστολή των πληρωμών θα πρέπει να είναι αναλογικές και αποτελεσματικές και να λαμβάνουν υπόψη τον αντίκτυπο των επιμέρους προγραμμάτων για την αντιμετώπιση της οικονομικής και κοινωνικής κατάστασης στo εν λόγω κράτος μέλος, καθώς και τις προηγούμενες τροποποιήσεις της σύμβασης εταιρικής σχέσης. Όταν η Επιτροπή αποφασίζει για την αναστολή, θα πρέπει να τηρεί την αρχή της ίσης μεταχείρισης των κρατών μελών, λαμβάνοντας υπόψη ιδίως τον αντίκτυπο από την αναστολή πληρωμών στην οικονομία του οικείου κράτους μέλους. Η αναστολή πληρωμών θα πρέπει να αίρεται και τα κονδύλια να είναι εκ νέου διαθέσιμα στο οικείο κράτος μέλος μόλις το κράτος μέλος λάβει τα αναγκαία μέτρα. (20) Για να διασφαλιστεί η επικέντρωση στην επίτευξη της στρατηγικής της Ένωσης για έξυπνη, διατηρήσιμη και χωρίς αποκλεισμούς ανάπτυξη, θα πρέπει να καθοριστούν κοινές συνιστώσες για όλα τα προγράμματα. Για να εξασφαλιστεί η συνεκτικότητα των ρυθμίσεων προγραμματισμού για τα Ταμεία του ΚΣΠ, θα πρέπει να ευθυγραμμιστούν οι διαδικασίες έγκρισης και τροποποίησης των προγραμμάτων. Ο προγραμματισμός πρέπει να διασφαλίζει τη συνέπεια με το κοινό στρατηγικό πλαίσιο και τη σύμβαση εταιρικής σχέσης, τον συντονισμό των Ταμείων του ΚΣΠ μεταξύ τους καθώς και με τα άλλα υφιστάμενα χρηματοδοτικά μέσα και με την Ευρωπαϊκή Τράπεζα Επενδύσεων. (21) Η εδαφική συνοχή έχει προστεθεί στους στόχους της οικονομικής και κοινωνικής συνοχής από τη Συνθήκη και είναι ανάγκη να εξεταστεί ο ρόλος των πόλεων, η γεωγραφική λειτουργία και οι υποπεριφερειακές περιοχές που αντιμετωπίζουν ειδικά γεωγραφικά ή δημογραφικά προβλήματα. Για τον σκοπό αυτό, για την κινητοποίηση του δυναμικού σε τοπικό επίπεδο, είναι ανάγκη να ενισχυθεί και να διευκολυνθεί η τοπική ανάπτυξη με πρωτοβουλία των τοπικών κοινοτήτων με τον καθορισμό κοινών κανόνων και στενού συντονισμού για όλα τα Ταμεία του ΚΣΠ. Η αρμοδιότητα για την υλοποίηση των στρατηγικών τοπικής ανάπτυξης θα πρέπει να δοθεί σε ομάδες τοπικής δράσης που εκπροσωπούν τα συμφέροντα της κοινότητας, ως ουσιώδης αρχή. (22) Η σημασία των χρηματοδοτικών μέσων αυξάνει χάρη στα πολλαπλασιαστικά τους αποτελέσματα για τα Ταμεία του ΚΣΠ, της ικανότητάς τους να συνδυάζουν διαφορετικές μορφές δημόσιων και ιδιωτικών πόρων για την υποστήριξη στόχων δημόσιας πολιτικής και επειδή οι ανανεωνόμενες μορφές χρηματοδότησης καθιστούν την υποστήριξη αυτή περισσότερο βιώσιμη μακροπρόθεσμα. (23) Τα χρηματοδοτικά μέσα που υποστηρίζονται από τα Ταμεία του ΚΣΠ πρέπει να χρησιμοποιούνται για την αντιμετώπιση ειδικών αναγκών της αγοράς με οικονομικά αποδοτικό τρόπο, σύμφωνα με τους στόχους των προγραμμάτων, και δεν πρέπει να παραγκωνίζουν την ιδιωτική χρηματοδότηση. Η απόφαση για τη χρηματοδότηση μέτρων υποστήριξης από τα χρηματοδοτικά μέσα πρέπει να καθορίζεται, συνεπώς, βάσει εκ των προτέρων ανάλυσης. (24) Τα χρηματοδοτικά μέσα πρέπει να σχεδιάζονται και να εκτελούνται με τρόπο που να προωθεί την ουσιαστική συμμετοχή επενδυτών του ιδιωτικού τομέα και χρηματοπιστωτικών ιδρυμάτων σε κατάλληλη βάση επιμερισμού του κινδύνου. Για να μπορούν να προσελκύσουν τον ιδιωτικό τομέα, τα χρηματοδοτικά μέσα πρέπει να σχεδιάζονται και να εκτελούνται με ευέλικτο τρόπο. Οι διαχειριστικές αρχές πρέπει, συνεπώς, να επιλέγουν τους καταλληλότερους τρόπους εφαρμογής των χρηματοδοτικών μέσων για την αντιμετώπιση των ειδικών αναγκών των περιφερειών στόχου, σύμφωνα με τους στόχους του συναφούς προγράμματος. (25) Οι διαχειριστικές αρχές πρέπει να έχουν τη δυνατότητα να συνεισφέρουν πόρους από προγράμματα σε χρηματοδοτικά μέσα που προβλέπονται σε επίπεδο ένωσης ή σε μέσα που προβλέπονται σε περιφερειακό επίπεδο. Οι διαχειριστικές αρχές πρέπει επίσης να έχουν τη δυνατότητα να εφαρμόζουν άμεσα τα χρηματοδοτικά μέσα, μέσω ειδικών κεφαλαίων ή μέσω αμοιβαίων κεφαλαίων. (26) Το ύψος των πόρων που χορηγούνται ανά πάσα στιγμή από τα Ταμεία του ΚΣΠ στα χρηματοδοτικά μέσα πρέπει να αντιστοιχεί στο ποσό που είναι απαραίτητο για την υλοποίηση των προγραμματισμένων επενδύσεων και των πληρωμών στους τελικούς δικαιούχους, συμπεριλαμβανομένων των εξόδων διαχείρισης, που καθορίζονται με βάση τα επιχειρηματικά σχέδια και τις προβλέψεις ταμειακών ροών για προκαθορισμένη περίοδο που δεν πρέπει να υπερβαίνει τα δύο έτη. (27) Είναι απαραίτητο να καθοριστούν οι ειδικοί κανόνες όσον αφορά τα ποσά που γίνονται αποδεκτά ως επιλέξιμες δαπάνες κατά το κλείσιμο, για να εξασφαλιστεί ότι τα ποσά, συμπεριλαμβανομένων των εξόδων διαχείρισης που καταβάλλονται από τα Ταμεία του ΚΣΠ στα χρηματοδοτικά μέσα, χρησιμοποιούνται πράγματι για επενδύσεις και πληρωμές στους τελικούς δικαιούχους. Είναι επίσης αναγκαίο να καθοριστούν ειδικοί κανόνες όσον αφορά την επαναχρησιμοποίηση πόρων που καταλογίζονται ως υποστήριξη από τα Ταμεία του ΚΣΠ, περιλαμβανομένης της χρησιμοποίησης μη αναλωθέντων πόρων μετά το κλείσιμο των προγραμμάτων. (28) Τα κράτη μέλη πρέπει να παρακολουθούν τα προγράμματα, ώστε να επιβλέπουν την εφαρμογή και την πρόοδο προς την επίτευξη των στόχων των προγραμμάτων. Για τον σκοπό αυτό θα πρέπει να συσταθούν επιτροπές παρακολούθησης και να καθοριστούν η σύνθεσή τους και οι λειτουργίες για τα Ταμεία του ΚΣΠ. Θα μπορούσαν να συσταθούν μικτές επιτροπές παρακολούθησης για να διευκολυνθεί ο συντονισμός μεταξύ των Ταμείων του ΚΣΠ. Για τη διασφάλιση της αποτελεσματικότητας, οι επιτροπές παρακολούθησης πρέπει να είναι σε θέση να υποβάλλουν συστάσεις προς τις διαχειριστικές αρχές σχετικά με την εφαρμογή του επιχειρησιακού προγράμματος και να παρακολουθούν τα μέτρα που λαμβάνονται κατ’ εφαρμογή των συστάσεών τους. (29) Η ευθυγράμμιση των ρυθμίσεων για την παρακολούθηση και την υποβολή εκθέσεων των Ταμείων του ΚΣΠ είναι αναγκαία για να απλουστευτούν οι ρυθμίσεις σχετικά με τη διαχείριση σε όλα τα επίπεδα. Έχει σημασία να εξασφαλιστούν αναλογικές απαιτήσεις για την υποβολή εκθέσεων αλλά και να διατίθενται περιεκτικές πληροφορίες σχετικά με την πρόοδο για ορισμένα σημεία-κλειδιά της επανεξέτασης. Συνεπώς, είναι ανάγκη οι απαιτήσεις για την υποβολή εκθέσεων να αντανακλούν τις ανάγκες ενημέρωσης για συγκεκριμένα έτη και να ευθυγραμμιστούν με το χρονοδιάγραμμα των επανεξετάσεων της επίδοσης. (30) Για την παρακολούθηση της προόδου των προγραμμάτων, πρέπει να πραγματοποιείται ετήσια συνεδρίαση επανεξέτασης μεταξύ του κράτους μέλους και της Επιτροπής. Ωστόσο, το κράτος μέλος και η Επιτροπή θα πρέπει να είναι σε θέση να συμφωνήσουν να μην οργανώσουν τη συνεδρίαση για την αποφυγή περιττής διοικητικής επιβάρυνσης. (31) Για να είναι η Επιτροπή σε θέση να παρακολουθεί την πρόοδο προς την επίτευξη των στόχων της Ένωσης, τα κράτη μέλη πρέπει να υποβάλλουν εκθέσεις προόδου σχετικά με την εφαρμογή των συμβάσεων εταιρικής σχέσης τους. Βάσει των εκθέσεων αυτών, η Επιτροπή θα πρέπει να ετοιμάσει το 2017 και το 2019 μια έκθεση στρατηγικής σχετικά με την πρόοδο. (32) Είναι ανάγκη να αξιολογείται η αποτελεσματικότητα, η απόδοση και ο αντίκτυπος της ενίσχυσης από τα Ταμεία του ΚΣΠ, ώστε να βελτιωθεί η ποιότητα της υλοποίησης και του σχεδιασμού των προγραμμάτων και να προσδιοριστεί ο αντίκτυπος των προγραμμάτων σε σχέση με τους στόχους της στρατηγικής της Ένωσης για έξυπνη, διατηρήσιμη και χωρίς αποκλεισμούς ανάπτυξη και σε σχέση με το ΑΕγχΠ και την ανεργία, ανάλογα με την περίπτωση. Πρέπει, ως προς αυτό, να προσδιοριστούν οι αρμοδιότητες των κρατών μελών και της Επιτροπής. (33) Για να βελτιωθεί η ποιότητα και ο σχεδιασμός κάθε προγράμματος και να επαληθευθεί ότι οι στόχοι, συμπεριλαμβανομένων των ποσοτικών, είναι δυνατό να επιτευχθούν, πρέπει να πραγματοποιείται εκ των προτέρων αξιολόγηση κάθε προγράμματος. (34) Η αρμόδια αρχή για την εκπόνηση του προγράμματος πρέπει να καταρτίσει σχέδιο αξιολόγησης. Κατά την περίοδο προγραμματισμού, οι διαχειριστικές αρχές πρέπει να διενεργούν αξιολογήσεις για την αποτίμηση της αποτελεσματικότητας και του αντικτύπου ενός προγράμματος. Η επιτροπή παρακολούθησης και η Επιτροπή θα πρέπει να ενημερώνονται για τα αποτελέσματα των αξιολογήσεων ώστε να διευκολυνθεί η λήψη αποφάσεων διαχείρισης. (35) Θα πρέπει να διενεργούνται εκ των υστέρων αξιολογήσεις για την αξιολόγηση της αποτελεσματικότητας και της απόδοσης των Ταμείων του ΚΣΠ και του αντικτύπου στους γενικούς σκοπούς των Ταμείων του ΚΣΠ και της στρατηγικής της Ένωσης για μια έξυπνη, διατηρήσιμη και χωρίς αποκλεισμούς ανάπτυξη. (36) Είναι χρήσιμο να διευκρινιστούν τα είδη της δράσης που μπορούν να αναληφθούν με πρωτοβουλία της Επιτροπής και των κρατών μελών ως τεχνική βοήθεια με την υποστήριξη των Ταμείων του ΚΣΠ. (37) Για να διασφαλιστεί η αποτελεσματική αξιοποίηση των πόρων της Ένωσης και να αποφευχθεί η υπερβολική χρηματοδότηση πράξεων που παράγουν έσοδα, είναι ανάγκη να καθοριστούν κανόνες υπολογισμού της συνεισφοράς των Ταμείων του ΚΣΠ σε μια πράξη που παράγει έσοδα. (38) Θα πρέπει να ορίζονται οι ημερομηνίες έναρξης και κλεισίματος για την επιλεξιμότητα των δαπανών, ώστε να υπάρχει ενιαίος και δίκαιος κανόνας για την υλοποίηση των Ταμείων του ΚΣΠ σε όλη την Ένωση. Για να διευκολυνθεί η εκτέλεση των επιχειρησιακών προγραμμάτων, είναι σκόπιμο να οριστεί ότι η ημερομηνία έναρξης για την επιλεξιμότητα των δαπανών μπορεί να είναι πριν από την 1η Ιανουαρίου 2014, εάν το ενδιαφερόμενο κράτος μέλος υποβάλει επιχειρησιακό πρόγραμμα πριν από αυτή την ημερομηνία. Για να εξασφαλιστεί η αποτελεσματική χρήση των κονδυλίων της ΕΕ και να μειωθεί ο κίνδυνος για τον προϋπολογισμό της ΕΕ, είναι ανάγκη να τεθούν σε εφαρμογή περιορισμοί για την υποστήριξη πράξεων που έχουν ολοκληρωθεί. (39) Σύμφωνα με την αρχή της επικουρικότητας και με την επιφύλαξη των εξαιρέσεων που προβλέπονται στους κανονισμούς (ΕΕ) αριθ. [...] [κανονισμοί του ΕΤΠΑ, του ΕΚΤ, του Ταμείου Συνοχής, της ΕΕΣ, του ΕΓΤΑΑ, του ΕΤΘΑ], τα κράτη μέλη πρέπει να θεσπίσουν εθνικούς κανόνες για την επιλεξιμότητα των δαπανών. (40) Για να απλουστευθεί η χρήση των Ταμείων του ΚΣΠ και να περιοριστεί ο κίνδυνος σφαλμάτων, κατά την παροχή της δυνατότητας διαφοροποίησης, όταν αυτό είναι απαραίτητο για λόγους ιδιαιτερότητας της πολιτικής, πρέπει να καθοριστούν οι μορφές υποστήριξης, εναρμονισμένοι όροι επιστροφής των επιχορηγήσεων και κατ’ αποκοπήν συντελεστές χρηματοδότησης, ειδικοί κανόνες επιλεξιμότητας για τις επιχορηγήσεις και ειδικοί όροι για την επιλεξιμότητα των πράξεων σε συνάρτηση με την περιοχή. (41) Προκειμένου να εξασφαλιστεί η αποτελεσματικότητα, η δικαιοσύνη και ο μακροπρόθεσμος αντίκτυπος της παρέμβασης των Ταμείων του ΚΣΠ, πρέπει να θεσπιστούν διατάξεις που να εξασφαλίζουν ότι οι επενδύσεις σε επιχειρήσεις και υποδομές θα έχουν μακροπρόθεσμα αποτελέσματα και θα αποτρέπουν τη χρησιμοποίηση των Ταμείων του ΚΣΠ για δημιουργία αδικαιολόγητου πλεονεκτήματος. Από την εμπειρία συνάγεται ότι μια περίοδος πέντε ετών είναι επαρκής ελάχιστη περίοδος, εκτός από τις περιπτώσεις στις οποίες οι κανόνες για τις κρατικές ενισχύσεις προβλέπουν διαφορετική περίοδο. Ενδείκνυται να αποκλειστούν οι δράσεις που υποστηρίζονται από το ΕΚΤ και αυτές που δεν συνεπάγονται παραγωγικές επενδύσεις ή επενδύσεις σε υποδομές από τη γενικότερη απαίτηση για μακροχρόνια διάρκεια, εκτός αν τέτοιου είδους απαιτήσεις προέρχονται από τους εφαρμοστέους κανόνες για τις κρατικές ενισχύσεις και να αποκλειστούν οι συνεισφορές προς ή από χρηματοδοτικά μέσα. (42) Τα κράτη μέλη πρέπει να λάβουν τα κατάλληλα μέτρα για να εξασφαλίσουν τη σωστή διαμόρφωση και ορθή λειτουργία των συστημάτων διαχείρισης και ελέγχου ώστε να υπάρξει βεβαιότητα για τη νόμιμη και κανονική χρήση των Ταμείων του ΚΣΠ. Πρέπει να προσδιοριστούν οι υποχρεώσεις των κρατών μελών σε σχέση με τα συστήματα διαχείρισης και ελέγχου και σε σχέση με την πρόληψη, τον εντοπισμό και τη διόρθωση των παρατυπιών και των παραβάσεων του δικαίου της Ένωσης. (43) Σύμφωνα με τις αρχές της επιμερισμένης διαχείρισης, τα κράτη μέλη πρέπει να φέρουν την πρωταρχική ευθύνη, μέσω των συστημάτων τους διαχείρισης και ελέγχου, για την υλοποίηση και τον έλεγχο των πράξεων στα προγράμματα. Για να ενισχυθεί η αποτελεσματικότητα του ελέγχου στην επιλογή και υλοποίηση των πράξεων και της λειτουργίας του συστήματος διαχείρισης και ελέγχου, θα πρέπει να διευκρινιστούν οι λειτουργίες της διαχειριστικής αρχής. (44) Για να εξασφαλιστεί εκ των προτέρων η βεβαιότητα για τον καθορισμό και τον σχεδιασμό των κύριων συστημάτων διαχείρισης και ελέγχου, τα κράτη μέλη πρέπει να ορίσουν έναν φορέα διαπίστευσης που θα είναι υπεύθυνος για τη διαπίστευση και την ανάκληση της διαπίστευσης των φορέων διαχείρισης και ελέγχου. (45) Θα πρέπει να θεσπιστούν οι εξουσίες και αρμοδιότητες της Επιτροπής να επαληθεύει την αποτελεσματική λειτουργία των συστημάτων διαχείρισης και ελέγχου και να απαιτεί τη λήψη μέτρων από τα κράτη μέλη. Η Επιτροπή θα πρέπει, επίσης, να έχει την εξουσία να διεξάγει ελέγχους για θέματα σχετικά με τη χρηστή δημοσιονομική διαχείριση ώστε να συνάγονται συμπεράσματα για τις επιδόσεις των Ταμείων. (46) Οι αναλήψεις υποχρεώσεων από τον προϋπολογισμό της Ένωσης πρέπει να πραγματοποιούνται σε ετήσια βάση. Για να διασφαλιστεί η αποτελεσματική διαχείριση των προγραμμάτων, είναι αναγκαίο να θεσπιστούν κοινοί κανόνες για τις αιτήσεις ενδιάμεσης πληρωμής, της πληρωμής ετήσιου υπολοίπου και, ανάλογα με την περίπτωση, της πληρωμής του τελικού υπολοίπου, με την επιφύλαξη των ειδικών κανόνων που απαιτούνται για καθένα από τα Ταμεία του ΚΣΠ. (47) Η καταβολή προχρηματοδότησης κατά την έναρξη των προγραμμάτων εξασφαλίζει ότι το κράτος μέλος έχει τα μέσα να παρέχει υποστήριξη στους δικαιούχους για την υλοποίηση του προγράμματος από την έγκριση του προγράμματος. Συνεπώς, πρέπει να θεσπιστούν διατάξεις για τα ποσά της αρχικής προχρηματοδότησης από τα Ταμεία του ΚΣΠ. Η αρχική προχρηματοδότηση θα πρέπει να εκκαθαριστεί πλήρως στο κλείσιμο του προγράμματος. (48) Για τη διασφάλιση των οικονομικών συμφερόντων της Ένωσης, πρέπει να θεσπιστούν μέτρα που επιτρέπουν στον κύριο διατάκτη να διακόπτει τις πληρωμές, όταν υπάρχουν στοιχεία που υποδηλώνουν σοβαρή έλλειψη στη λειτουργία του συστήματος διαχείρισης και ελέγχου, στοιχεία για παρατυπίες που αφορούν αίτηση πληρωμής ή στοιχεία για μη υποβολή εγγράφων απαραίτητων για την εκκαθάριση λογαριασμών. (49) Για να εξασφαλιστεί ότι οι συγχρηματοδοτούμενες από τον προϋπολογισμό της Ένωσης δαπάνες σε ένα δεδομένο οικονομικό έτος χρησιμοποιούνται σύμφωνα με τους εφαρμοστέους κανόνες, πρέπει να δημιουργηθεί το κατάλληλο πλαίσιο για την ετήσια εκκαθάριση λογαριασμών. Βάσει αυτού του πλαισίου, οι διαπιστευμένοι φορείς πρέπει να υποβάλουν στην Επιτροπή, για κάθε πρόγραμμα, διαχειριστική δήλωση αξιοπιστίας συνοδευόμενη από πιστοποιημένους ετήσιους λογαριασμούς, συνοπτική έκθεση ελέγχων και τη γνώμη ανεξάρτητου ελεγκτή και έκθεση ελέγχου. (50) Για να διασφαλιστεί, ωστόσο, η χρηστή δημοσιονομική διαχείριση των πόρων της Ένωσης, ενδέχεται να είναι απαραίτητο να πραγματοποιεί η Επιτροπή δημοσιονομικές διορθώσεις. Για να υπάρχει ασφάλεια δικαίου για τα κράτη μέλη, έχει σημασία να οριστούν οι συνθήκες υπό τις οποίες οι παραβιάσεις του εφαρμοστέου ενωσιακού ή εθνικού δικαίου μπορούν να οδηγήσουν σε δημοσιονομικές διορθώσεις από την Επιτροπή. Για να διασφαλιστεί ότι οι δημοσιονομικές διορθώσεις που μπορεί να επιβάλει η Επιτροπή στα κράτη μέλη συνδέονται με την προστασία των οικονομικών συμφερόντων της ΕΕ, πρέπει να περιορίζονται στις περιπτώσεις κατά τις οποίες η παραβίαση του ενωσιακού ή εθνικού δικαίου αφορά άμεσα ή έμμεσα την επιλεξιμότητα, την κανονικότητα, τη διαχείριση ή τον έλεγχο των πράξεων και την αντίστοιχη δαπάνη. Για να εξασφαλιστεί η αναλογικότητα, έχει σημασία να εξετάζει η Επιτροπή τη φύση και τη σοβαρότητα της παράβασης όταν αποφασίζει το ποσό της δημοσιονομικής διόρθωσης. (51) Για να ενθαρρυνθεί η δημοσιονομική πειθαρχία, πρέπει να καθοριστούν οι ρυθμίσεις αποδέσμευσης μιας δημοσιονομικής ανάληψης υποχρέωσης για ένα πρόγραμμα, ιδίως όταν ένα ποσό μπορεί να εξαιρεθεί από την αποδέσμευση, κυρίως όταν οι καθυστερήσεις κατά την εφαρμογή είναι αποτέλεσμα περιστάσεων ανεξάρτητων από τη βούληση του εμπλεκόμενου μέρους, ασυνήθιστες ή απρόβλεπτες και οι συνέπειες των οποίων δεν είναι δυνατό να αποφευχθούν, παρά την επιδεικνυόμενη επιμέλεια. (52) Απαιτούνται πρόσθετες γενικές διατάξεις σε σχέση με την ειδική λειτουργία των Ταμείων. Συγκεκριμένα, για να αυξηθεί η προστιθέμενη αξία της δράσης τους και να ενισχυθεί η συμβολή τους στις προτεραιότητες της στρατηγικής της Ένωσης για μια έξυπνη, διατηρήσιμη και χωρίς αποκλεισμούς ανάπτυξη, η λειτουργία αυτών των Ταμείων πρέπει να απλουστευθεί και να επικεντρωθεί στους στόχους της «Επένδυσης στην ανάπτυξη και την απασχόληση» και της «Ευρωπαϊκής Εδαφικής Συνεργασίας». (53) Πρόσθετες διατάξεις για τη συγκεκριμένη λειτουργία του ΕΓΤΑΑ και του ΕΤΘΑ θεσπίζονται στις συναφείς νομοθετικές πράξεις ανά τομέα. (54) Για την προώθηση των στόχων της Συνθήκης σχετικά με την οικονομική, κοινωνική και εδαφική συνοχή, ο στόχος «Επενδύσεις στην ανάπτυξη και την απασχόληση» πρέπει να υποστηρίζει όλες τις περιφέρειες. Για την εξισορρόπηση και σταδιακή παροχή της υποστήριξης και για να υπάρχει αντιστοίχιση με το επίπεδο οικονομικής και κοινωνικής ανάπτυξης, οι πόροι που διατίθενται γι’ αυτόν τον στόχο πρέπει να κατανέμονται από το ΕΤΠΑ και το ΕΚΤ στις λιγότερο αναπτυγμένες περιφέρειες, τις περιφέρειες μετάβασης και τις περισσότερο αναπτυγμένες περιφέρειες ανάλογα με το κατά κεφαλήν ακαθάριστο εγχώριο προϊόν τους (ΑΕγχΠ) σε σχέση με τον μέσο όρο της ΕΕ. Για να εξασφαλιστεί μακροπρόθεσμα η βιωσιμότητα των επενδύσεων των διαρθρωτικών ταμείων, οι περιφέρειες των οποίων το κατά κεφαλήν ΑΕγχΠ για την περίοδο προγραμματισμού 2007-13 ήταν μικρότερο από το 75 % του μέσου όρου της ΕΕ-25 για την περίοδο αναφοράς αλλά το οποίο υπερέβη το 75% του μέσου όρου της ΕΕ-27 θα πρέπει να λάβουν τουλάχιστον δύο τρίτα από τη χορήγηση της περιόδου 2007-2013. Τα κράτη μέλη με κατά κεφαλήν ακαθάριστο εθνικό εισόδημα (ΑΕΕ) κατώτερο του 90% από τον μέσο όρο της Ένωσης πρέπει να λάβουν ενίσχυση βάσει του στόχου «Επενδύσεις στην ανάπτυξη και την απασχόληση» του Ταμείου Συνοχής. (55) Πρέπει να καθοριστούν αντικειμενικά κριτήρια για τον ορισμό των επιλέξιμων περιφερειών και περιοχών υποστήριξης από τα Ταμεία. Για τον σκοπό αυτό, ο εντοπισμός των περιφερειών και περιοχών σε επίπεδο Ένωσης πρέπει να βασίζεται στο κοινό σύστημα ταξινόμησης των περιφερειών που θεσπίστηκε με τον κανονισμό (ΕΚ) αριθ. 1059/2003 του Ευρωπαϊκού Κοινοβουλίου και του Συμβουλίου, της 26ης Μαΐου 2003, για τη θέσπιση μιας κοινής ονοματολογίας των εδαφικών στατιστικών μονάδων (NUTS)[5]. (56) Για τον καθορισμό του κατάλληλου δημοσιονομικού πλαισίου, η Επιτροπή πρέπει να καθορίσει, με εκτελεστικές πράξεις, την ενδεικτική ετήσια κατανομή των διαθέσιμων πιστώσεων υποχρεώσεων με τη χρησιμοποίηση μιας αντικειμενικής και διαφανούς μεθόδου, ώστε να υπάρξει στόχευση στις περιφέρειες με αναπτυξιακή υστέρηση, περιλαμβανομένων των περιφερειών που λαμβάνουν μεταβατική υποστήριξη. (57) Είναι απαραίτητο να καθοριστούν τα όρια των πόρων που προορίζονται για επένδυση στην ανάπτυξη και την απασχόληση και να εγκριθούν αντικειμενικά κριτήρια για την διάθεσή τους στις περιφέρειες και στα κράτη μέλη. Για να ενθαρρυνθεί η αναγκαία επιτάχυνση της ανάπτυξης των υποδομών μεταφορών και ενέργειας καθώς και των τεχνολογιών των πληροφοριών και επικοινωνιών σε όλη την Ένωση, πρέπει να θεσπιστεί διευκόλυνση «Συνδέοντας την Ευρώπη». Η κατανομή των ετήσιων πιστώσεων από τα Ταμεία και τα ποσά που μεταφέρονται από το Ταμείο Συνοχής στη διευκόλυνση «Συνδέοντας την Ευρώπη» σε ένα κράτος μέλος πρέπει να περιορίζονται σε ανώτατο όριο το οποίο θα καθοριστεί λαμβάνοντας υπόψη την ικανότητα του συγκεκριμένου κράτους μέλους να απορροφήσει τις εν λόγω πιστώσεις. Επιπλέον, σύμφωνα με τον πρωταρχικό στόχο της μείωσης της φτώχειας, είναι ανάγκη να αναπροσανατολιστεί ο μηχανισμός επισιτιστικής βοήθειας για τα άτομα που βρίσκονται σε ανέχεια ώστε να προαχθεί η κοινωνική ένταξη και η αρμονική ανάπτυξη της Ένωσης. Προβλέπεται μηχανισμός για τη μεταφορά πόρων στο μέσο αυτό, ο οποίος θα εξασφαλίζει ότι οι πόροι θα συνίστανται σε χορηγήσεις του ΕΚΤ μέσω της υπόρρητης αντίστοιχης μείωσης του ελάχιστου ποσοστού των διαρθρωτικών ταμείων που χορηγούνται στο ΕΚΤ σε κάθε χώρα. (57 α) Δεδομένης της επείγουσας προτεραιότητας που δίνεται στην αντιμετώπιση της ανεργίας των νέων στις πλέον πληγείσες περιοχές της Ένωσης, θα πρέπει να δημιουργηθεί μια πρωτοβουλία για την απασχόληση των νέων και να χρηματοδοτηθεί από συγκεκριμένα κονδύλια και από στοχοθετημένες επενδύσεις από το Ευρωπαϊκό Κοινωνικό Ταμείο. Η πρωτοβουλία για την απασχόληση των νέων θα πρέπει να αποβλέπει στη στήριξη νέων που βρίσκονται εκτός απασχόλησης, εκπαίδευσης ή κατάρτισης και διαμένουν στις επιλέξιμες περιοχές. Η πρωτοβουλία για την απασχόληση των νέων θα πρέπει να υλοποιηθεί στο πλαίσιο της επένδυσης για την ανάπτυξη και την απασχόληση. (58) Για να δοθεί μεγαλύτερη έμφαση στα αποτελέσματα και την επίτευξη των στόχων, συμπεριλαμβανομένων των ποσοτικών, της στρατηγικής «Ευρώπη 2020», το πέντε τοις εκατό των πόρων για τον στόχο «Επενδύσεις στην ανάπτυξη και την απασχόληση» πρέπει να φυλαχθεί ως αποθεματικό επίδοσης για καθένα από τα Ταμεία και κατηγορία περιφέρειας σε κάθε κράτος μέλος. (59) Όσον αφορά τα Ταμεία, για να διασφαλιστεί η σωστή κατανομή σε κάθε κατηγορία περιφερειών, δεν πρέπει να γίνεται μεταφορά πόρων ανάμεσα στις λιγότερο αναπτυγμένες περιφέρειες, τις περιφέρειες μετάβασης και τις περισσότερο αναπτυγμένες περιφέρειες, εκτός από δεόντως δικαιολογημένες περιστάσεις που συνδέονται με την επίτευξη ενός ή περισσότερων θεματικών στόχων και για ποσοστό που δεν υπερβαίνει το 2 % των συνολικών πιστώσεων αυτής της κατηγορίας περιφερειών. (60) Για να εξασφαλιστεί πραγματικός οικονομικός αντίκτυπος, η υποστήριξη από τα Ταμεία δεν πρέπει να αντικαθιστά τις δημόσιες δαπάνες ή τις ισοδύναμες διαρθρωτικές δαπάνες των κρατών μελών βάσει των όρων του παρόντος κανονισμού. Επιπλέον, για να λαμβάνει η υποστήριξη από τα Ταμεία υπόψη το ευρύτερο οικονομικό πλαίσιο, πρέπει να καθορίζεται το επίπεδο της δημόσιας δαπάνης σε συνάρτηση με τις γενικές μακροοικονομικές συνθήκες στις οποίες υλοποιείται ή χρηματοδότηση βάσει των δεικτών που προβλέπονται στα προγράμματα σταθερότητας και σύγκλισης, τα οποία υποβάλλονται κάθε έτος από τα κράτη μέλη σύμφωνα με τον κανονισμό (ΕΚ) αριθ. 1466/1997 της 7ης Ιουλίου 1997 σχετικά με την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών[6]. Η επαλήθευση από την Επιτροπή της τήρησης της αρχής της προσθετικότητας πρέπει να επικεντρωθεί στα κράτη μέλη στα οποία οι λιγότερο αναπτυγμένες περιφέρειες και οι περιφέρειες μετάβασης καλύπτουν τουλάχιστον το 15% του πληθυσμού τους, λόγω της κλίμακας των χρηματοδοτικών πόρων που διατίθενται σε αυτά. (61) Είναι απαραίτητο να θεσπιστούν πρόσθετες διατάξεις σχετικά με τον προγραμματισμό, τη διαχείριση, την παρακολούθηση και τον έλεγχο των επιχειρησιακών προγραμμάτων που χρηματοδοτούνται από τα Ταμεία. Τα επιχειρησιακά προγράμματα θα πρέπει να θέσουν άξονες προτεραιότητας που να αντιστοιχούν σε θεματικούς στόχους, να διαμορφώσουν μια συνεπή λογική παρέμβασης για την αντιμετώπιση των αναπτυξιακών αναγκών και να καθορίζουν το πλαίσιο για την αξιολόγηση της επίδοσης. Θα πρέπει, επίσης, να περιέχουν και άλλα στοιχεία αναγκαία για την αποτελεσματική και αποδοτική υλοποίηση των Ταμείων αυτών. (62) Για λόγους μεγαλύτερης συμπληρωματικότητας και για την απλούστευση της εφαρμογής, θα πρέπει να είναι δυνατό να συνδυάζεται η υποστήριξη από το Ταμείο Συνοχής και το ΕΤΠΑ με την υποστήριξη από το ΕΚΤ σε κοινά επιχειρησιακά προγράμματα βάσει του στόχου για την ανάπτυξη και την απασχόληση. (63) Τα μεγάλα έργα αντιπροσωπεύουν μεγάλο τμήμα των δαπανών της Ένωσης και έχουν συχνά στρατηγική σημασία για την επίτευξη της στρατηγικής της Ένωσης για έξυπνη, διατηρήσιμη και χωρίς αποκλεισμούς ανάπτυξη. Συνεπώς, είναι δικαιολογημένο τα μεγάλα έργα να συνεχίσουν να αποτελούν το αντικείμενο έγκρισης από την Επιτροπή στο πλαίσιο του παρόντος κανονισμού. Για να διασφαλιστεί η σαφήνεια, πρέπει να καθορίζεται το περιεχόμενο ενός μεγάλου έργου γι’ αυτό τον σκοπό. Η Επιτροπή θα πρέπει, επίσης, να έχει τη δυνατότητα να αρνηθεί την υποστήριξη για ένα μεγάλο έργο, όταν η επιδότηση της υποστήριξης αυτής δεν είναι δικαιολογημένη. (64) Προκειμένου να δοθεί στα κράτη μέλη η δυνατότητα της μερικής εφαρμογής ενός επιχειρησιακού προγράμματος με τη χρήση προσέγγισης βάσει αποτελεσμάτων, είναι χρήσιμο να υπάρξει ένα κοινό σχέδιο δράσης που θα περιλαμβάνει ένα σύνολο ενεργειών που πρέπει να πραγματοποιήσει ένας δικαιούχος για να συμβάλει στους στόχους του επιχειρησιακού προγράμματος. Για να απλουστευθεί και να ενισχυθεί ο προσανατολισμός των Ταμείων με γνώμονα τα αποτελέσματα, η διαχείριση του κοινού σχεδίου δράσης πρέπει να βασίζεται αποκλειστικά σε από κοινού αποδεκτά ορόσημα, εκροές και αποτελέσματα, όπως ορίζονται στην απόφαση της Επιτροπής για την έγκριση του κοινού σχεδίου δράσης. Ο έλεγχος και ο δημοσιονομικός έλεγχος ενός κοινού σχεδίου δράσης θα περιορίζεται επίσης στα επίτευξη αυτών των ορόσημων, εκροών και αποτελεσμάτων. Κατά συνέπεια, είναι αναγκαίο να καθοριστούν κανόνες για την εκπόνηση, το περιεχόμενο, την έγκριση, τη δημοσιονομική διαχείριση και τον έλεγχο των κοινών σχεδίων δράσης. (65) Εφόσον μια στρατηγική αστικής ή τοπικής ανάπτυξης απαιτεί μια ολοκληρωμένη προσέγγιση όταν συνεπάγεται επενδύσεις βάσει περισσότερων του ενός αξόνων προτεραιότητας ή ενός ή περισσότερων επιχειρησιακών προγραμμάτων, η δράση πρέπει να υλοποιείται ως ολοκληρωμένη εδαφική επένδυση στο εσωτερικό ενός επιχειρησιακού προγράμματος. (66) Είναι ανάγκη να εγκριθούν ειδικοί κανόνες σε σχέση με τις λειτουργίες της επιτροπής παρακολούθησης και τις ετήσιες εκθέσεις εφαρμογής των επιχειρησιακών προγραμμάτων που υποστηρίζονται από τα Ταμεία. Πρόσθετες διατάξεις για τη συγκεκριμένη λειτουργία του ΕΓΤΑΑ θεσπίζονται στις νομοθετικές πράξεις του τομέα. (67) Για να εξασφαλιστεί η διαθεσιμότητα ουσιωδών και επίκαιρων πληροφοριών για την υλοποίηση ενός προγράμματος, τα κράτη μέλη πρέπει να δίνουν στην Επιτροπή τα στοιχεία-κλειδιά σε τακτική βάση. Για να αποφευχθεί πρόσθετη επιβάρυνση για τα κράτη μέλη, αυτό θα πρέπει να περιοριστεί στη συνεχή συλλογή στοιχείων και η διαβίβασή τους πρέπει να γίνεται μέσω της ηλεκτρονικής ανταλλαγής δεδομένων. (68) Σύμφωνα με το άρθρο 175 της Συνθήκης, η Επιτροπή υποβάλλει εκθέσεις σχετικά με τη συνοχή προς το Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών κάθε τρία έτη σχετικά με την πρόοδο που επιτυγχάνεται προς την επίτευξη της οικονομικής, κοινωνικής και εδαφικής συνοχής της Ένωσης. Είναι απαραίτητο να καθοριστεί το περιεχόμενο αυτής της έκθεσης. (69) Ενδείκνυται η Επιτροπή, σε συνεργασία με τα κράτη μέλη, να διεξάγει εκ των υστέρων αξιολόγηση για τα Ταμεία ώστε να λάβει πληροφορίες στο κατάλληλο επίπεδο για τα αποτελέσματα και τον αντίκτυπο των χρηματοδοτούμενων παρεμβάσεων. Χρειάζονται επίσης ειδικές διατάξεις για την εφαρμογή διαδικασίας έγκρισης των σχεδίων αξιολόγησης των Ταμείων. (70) Είναι σημαντικό να ενημερώνεται το ευρύ κοινό για τα επιτεύγματα των Ταμείων της Ένωσης. Οι πολίτες έχουν δικαίωμα να γνωρίζουν πώς επενδύονται οι δημοσιονομικοί πόροι της Ένωσης. Η βασική ευθύνη για τη διασφάλιση της μετάδοσης των σωστών πληροφοριών στο κοινό πρέπει να βαρύνει τόσο τις διαχειριστικές αρχές όσο και τους δικαιούχους. Για να εξασφαλιστεί επαρκής ενημέρωση του ευρέος κοινού και ισχυρότερες συνέργειες μεταξύ των δραστηριοτήτων επικοινωνίας που αναλαμβάνονται με πρωτοβουλία της Επιτροπής, ο προϋπολογισμός που διατίθεται για ενέργειες επικοινωνίας στο πλαίσιο του παρόντος κανονισμού θα πρέπει, επίσης, να συμβάλει στην κάλυψη της εταιρικής επικοινωνίας των πολιτικών προτεραιοτήτων της Ευρωπαϊκής ΄Ενωσης στον βαθμό που αυτές συνδέονται με τους γενικούς στόχους του παρόντος κανονισμού. (71) Για να διασφαλιστεί η ευρεία διάδοση πληροφοριών σχετικά με τα επιτεύγματα των Ταμείων, και τον ρόλο που διαδραματίζει η Ένωση σ’ αυτά, αλλά και για να ενημερώνονται οι ενδεχόμενοι δικαιούχοι για τις ευκαιρίες χρηματοδότησης, θα πρέπει να καθοριστούν στον παρόντα κανονισμό λεπτομερείς κανόνες σχετικά με τα μέτρα ενημέρωσης και δημοσιότητας καθώς και ορισμένα τεχνικά χαρακτηριστικά αυτών των μέτρων. (72) Για να υπάρξει μεγαλύτερη δυνατότητα πρόσβασης στην ενημέρωση και διαφάνεια των πληροφοριών σχετικά με τις ευκαιρίες χρηματοδότησης και τους δικαιούχους των έργων, πρέπει να δημιουργηθεί σε κάθε κράτος μέλος ένας ενιαίος διαδικτυακός τόπος ή πύλη που θα παρέχει ενημέρωση για όλα τα προγράμματα, συμπεριλαμβανομένων καταστάσεων των χρηματοδοτούμενων έργων στο πλαίσιο κάθε επιχειρησιακού προγράμματος. (73) Πρέπει να προσδιοριστούν τα στοιχεία για τη διαφοροποίηση του ποσοστού συγχρηματοδότησης από τα Ταμεία στα επιχειρησιακά προγράμματα και, συγκεκριμένα, να αυξηθεί το πολλαπλασιαστικό αποτέλεσμα των πόρων της Ένωσης. Επίσης, είναι ανάγκη να καθοριστούν ποσοστά συγχρηματοδότησης ανά κατηγορία περιφέρειας, ώστε να εξασφαλιστεί η τήρηση της αρχής της συγχρηματοδότησης μέσω του κατάλληλου επιπέδου εθνικής υποστήριξης. (74) Τα κράτη μέλη πρέπει να ορίσουν μια διαχειριστική αρχή, μια αρχή πιστοποίησης και μια λειτουργικά ανεξάρτητη ελεγκτική αρχή για κάθε επιχειρησιακό πρόγραμμα. Για να διαθέτουν τα κράτη μέλη ευελιξία ως προς τη διαμόρφωση συστημάτων ελέγχου, ενδείκνυται να δοθεί η δυνατότητα να εκτελούνται τα καθήκοντα της αρχής πιστοποίησης από τη διαχειριστική αρχή. Πρέπει επίσης να παρέχεται στο κράτος μέλος η δυνατότητα να ορίζει ενδιάμεσους φορείς που θα εκτελούν ορισμένα καθήκοντα της διαχειριστικής αρχής ή της αρχής πιστοποίησης. Στην περίπτωση αυτή, το κράτος μέλος πρέπει να προσδιορίσει σαφώς τις αρμοδιότητες και τα καθήκοντά τους αντίστοιχα. (75) Η διαχειριστική αρχή φέρει την κύρια ευθύνη για την αποτελεσματική και αποδοτική εφαρμογή των Ταμείων και του ΕΤΘΑ και, συνεπώς, εκτελεί έναν σημαντικό αριθμό λειτουργιών που έχουν σχέση με τη διαχείριση και την παρακολούθηση του προγράμματος, τη δημοσιονομική διαχείριση και τους ελέγχους καθώς και την επιλογή των σχεδίων. Πρέπει να καθορίζονται οι αρμοδιότητες και τα καθήκοντά της. (76) Η αρχή πιστοποίησης καταρτίζει και υποβάλλει στην Επιτροπή αιτήσεις πληρωμής. Καταρτίζει τους ετήσιους λογαριασμούς, πιστοποιεί την πληρότητά τους, την ακρίβεια και την ειλικρίνεια των ετήσιων λογαριασμών και ότι οι δαπάνες που καταχωρίζονται στους λογαριασμούς συμμορφώνονται με τους εφαρμοστέους κανόνες της Ένωσης και τους εθνικούς κανόνες. Πρέπει να καθορίζονται οι αρμοδιότητες και τα καθήκοντά της. (77) Η αρχή ελέγχου θα πρέπει να διασφαλίζει τη διενέργεια ελέγχων στα συστήματα διαχείρισης και ελέγχου σε κατάλληλο δείγμα πράξεων και στους ετήσιους λογαριασμούς. Πρέπει να καθορίζονται οι αρμοδιότητες και τα καθήκοντά της. (78) Για να ληφθεί υπόψη η ειδική οργάνωση των συστημάτων διαχείρισης και ελέγχου για το ΕΤΠΑ, το ΕΚΤ, και το Ταμείο Συνοχής και το ΕΤΘΑ και η ανάγκη να εξασφαλιστεί αναλογική προσέγγιση, απαιτούνται ειδικές διατάξεις για τη διαπίστευση και την άρση της διαπίστευσης της διαχειριστικής αρχής και της αρχής πιστοποίησης. (79) Με την επιφύλαξη των εξουσιών της Επιτροπής όσον αφορά τον δημοσιονομικό έλεγχο, η συνεργασία μεταξύ των κρατών μελών και της Επιτροπής σ’ αυτό τον τομέα πρέπει να αυξηθεί και πρέπει να θεσπιστούν κριτήρια που θα επιτρέψουν στην Επιτροπή να καθορίσει, στο πλαίσιο της στρατηγικής της για τον έλεγχο των εθνικών συστημάτων, το επίπεδο διασφάλισης που πρέπει να λαμβάνει από τους εθνικούς οργανισμούς ελέγχου. Εκτός από τους κοινούς κανόνες περί δημοσιονομικής διαχείρισης, απαιτούνται συμπληρωματικές διατάξεις για το ΕΤΠΑ, το ΕΚΤ και το Ταμείο Συνοχής. (80) Εκτός από τους κοινούς κανόνες για τη δημοσιονομική διαχείριση, απαιτούνται συμπληρωματικές διατάξεις για το ΕΤΠΑ, το ΕΚΤ, και το Ταμείο Συνοχής και το ΕΤΘΑ. Συγκεκριμένα, για να εξασφαλιστεί εύλογη διαβεβαίωση για την Επιτροπή πριν από την ετήσια εκκαθάριση των λογαριασμών, οι αιτήσεις ενδιάμεσων πληρωμών πρέπει να ικανοποιούνται κατά το 90 % του ποσού που προκύπτει από την εφαρμογή του συντελεστή συγχρηματοδότησης για κάθε άξονα προτεραιότητας, όπως ορίζεται στην απόφαση έγκρισης του επιχειρησιακού προγράμματος, στην επιλέξιμη δαπάνη για τον άξονα προτεραιότητας. Τα εκκρεμή οφειλόμενα ποσά πρέπει να καταβάλλονται στα κράτη μέλη κατά την ετήσια εκκαθάριση των λογαριασμών, υπό την προϋπόθεση ότι εύλογη διασφάλιση έχει επιτευχθεί ως προς την επιλεξιμότητα των δαπανών για το έτος που καλύπτεται από τη διαδικασία εκκαθάρισης. (81) Για να εξασφαλιστεί ότι οι δικαιούχοι λαμβάνουν την υποστήριξη το ταχύτερο δυνατό και για να ενισχυθεί η διαβεβαίωση της Επιτροπής, ενδείκνυται να ζητηθεί να περιλαμβάνουν οι αιτήσεις πληρωμής μόνο τις δαπάνες που πληρώθηκαν στους δικαιούχους. Θα πρέπει να προβλέπεται κάθε χρόνο προχρηματοδότηση ώστε να εξασφαλιστεί ότι τα κράτη μέλη έχουν επαρκή μέσα να ενεργήσουν με τις ρυθμίσεις αυτές. Η προχρηματοδότηση αυτή πρέπει να εκκαθαρίζεται κάθε χρόνο με την εκκαθάριση των λογαριασμών. (82) Για να εξασφαλιστεί η ορθή εφαρμογή των γενικών κανόνων για την αποδέσμευση, οι κανόνες που θεσπίζονται για τα Ταμεία πρέπει να αναφέρουν λεπτομερώς πώς ορίζονται οι προθεσμίες για την αποδέσμευση και πώς υπολογίζονται τα αντίστοιχα ποσά. (83) Είναι ανάγκη να προσδιοριστεί αναλυτικά η διαδικασία για την ετήσια εκκαθάριση των λογαριασμών που εφαρμόζονται στα Ταμεία ώστε να εξασφαλιστεί σαφής βάση και ασφάλεια δικαίου για τις ρυθμίσεις αυτές. Έχει σημασία να προβλεφθεί περιορισμένη δυνατότητα για ένα κράτος μέλος να ορίζει διάταξη στους ετήσιους λογαριασμούς του για ένα ποσό, η οποία θα υπόκειται σε εν εξελίξει διαδικασία με την αρχή ελέγχου. (84) Η διαδικασία για ετήσια εκκαθάριση λογαριασμών θα πρέπει να συνοδεύεται από ετήσιο κλείσιμο των ολοκληρωθεισών πράξεων (για το ΕΤΠΑ, το και το Ταμείο Συνοχής και το ΕΤΘΑ) ή δαπανών (για το ΕΚΤ). Για να μειωθεί το κόστος που συνδέεται με το τελικό κλείσιμο των επιχειρησιακών προγραμμάτων, να μειωθεί η διοικητική επιβάρυνση για τους δικαιούχους και να υπάρξει ασφάλεια δικαίου, το ετήσιο κλείσιμο πρέπει να είναι υποχρεωτικό ώστε να μειώνεται η περίοδος κατά την οποία πρέπει να τηρούνται τα παραστατικά και κατά την οποία πρέπει να ελέγχονται οι πράξεις και να επιβάλλονται δημοσιονομικές διορθώσεις. (85) Για να διασφαλιστούν τα οικονομικά συμφέροντα της Ένωσης και να καταστεί δυνατή η αποτελεσματική υλοποίηση του προγράμματος, θα πρέπει να θεσπιστούν μέτρα που να επιτρέπουν στην Επιτροπή να αναστέλλει πληρωμές σε επίπεδο άξονα προτεραιότητας ή επιχειρησιακού προγράμματος. (86) Πρέπει να θεσπιστούν οι ειδικές ρυθμίσεις και διαδικασίες για δημοσιονομικές διορθώσεις από τα κράτη μέλη και από την Επιτροπή για τα Ταμεία, ώστε να υπάρχει ασφάλεια δικαίου για τα κράτη μέλη. (87) Η συχνότητα των δημοσιονομικών ελέγχων των πράξεων πρέπει να είναι ανάλογη με το μέγεθος της υποστήριξης της Ένωσης που προέρχεται από τα Ταμεία. Συγκεκριμένα, ο αριθμός των διενεργούμενων δημοσιονομικών ελέγχων θα πρέπει να μειώνεται όταν η συνολική επιλέξιμη δαπάνη μιας πράξης δεν υπερβαίνει το ποσό των 100 000 ευρώ, ή για το ΕΤΘΑ το ποσό των 50 000 ευρώ, προκειμένου να λαμβάνεται υπόψη το μικρό μέγεθος των ενεργειών που υποστηρίζονται στο πλαίσιο του εν λόγω Ταμείου. Παρόλα αυτά, πρέπει να υπάρχει δυνατότητα διενέργειας δημοσιονομικών ελέγχων ανά πάσα στιγμή, όταν υπάρχουν ενδείξεις παρατυπίας ή απάτης ή στο πλαίσιο δειγματοληπτικών ελέγχων μετά το κλείσιμο μιας περατωθείσας πράξης. Για να είναι το επίπεδο των δημοσιονομικών ελέγχων της Επιτροπής ανάλογο με τον κίνδυνο, η Επιτροπή θα πρέπει να είναι σε θέση να μειώνει το ελεγκτικό της έργο σε σχέση με τα επιχειρησιακά προγράμματα όταν δεν υπάρχουν σημαντικές ανεπάρκειες ή όταν είναι αξιόπιστη η ελεγκτική αρχή. (88) Για τη συμπλήρωση ή την τροποποίηση ορισμένων μη ουσιωδών στοιχείων του παρόντος κανονισμού, πρέπει να εξουσιοδοτηθεί η Επιτροπή να εκδίδει πράξεις κατ’ εφαρμογή του άρθρου 290 της Συνθήκης σε σχέση με έναν κώδικα δεοντολογίας όσον αφορά τους στόχους και τα κριτήρια υποστήριξης της υλοποίησης της εταιρικής σχέσης, την έγκριση των στοιχείων ενός κοινού στρατηγικού πλαισίου σχετικά με ενδεικτικές ενέργειες υψηλής ευρωπαϊκής προστιθέμενης αξίας και τις αντίστοιχες αρχές για αποτελέσματα και προτεραιότητες συνεργασίας, συμπληρωματικούς κανόνες για την κατανομή του αποθεματικού ανάπτυξης και ανταγωνιστικότητας, τον καθορισμό της έκτασης και του πληθυσμού που καλύπτουν οι στρατηγικές τοπικής ανάπτυξης, λεπτομερείς κανόνες για τα χρηματοδοτικά μέσα (εκ των προτέρων εκτίμηση, επιλεξιμότητα δαπανών, τύποι μη χρηματοδοτούμενων δραστηριοτήτων, συνδυασμός τύπων υποστήριξης, μεταβίβαση και διαχείριση στοιχείων ενεργητικού, αιτήσεις πληρωμής και κεφαλαιοποίηση των ετήσιων δόσεων), τον καθορισμό του κατ’ αποκοπήν συντελεστή για τις πράξεις που παράγουν έσοδα, τις αρμοδιότητες των κρατών μελών σε σχέση με τη διαδικασία αναφοράς παρατυπιών και ανάκτησης αχρεωστήτως καταβληθέντων, το υπόδειγμα διαχειριστικής δήλωσης αξιοπιστίας σχετικά με τη λειτουργία του συστήματος διαχείρισης και ελέγχου, τους όρους των εθνικών δημοσιονομικών ελέγχων, τα κριτήρια διαπίστευσης των διαχειριστικών αρχών και των αρχών πιστοποίησης, τον καθορισμό κοινά αποδεκτών φορέων δεδομένων και τα κριτήρια για τον καθορισμό του επιπέδου της εφαρμοστέας δημοσιονομικής διόρθωσης. Πρέπει επίσης να εξουσιοδοτηθεί η Επιτροπή να τροποποιεί, με πράξεις κατ’εξουσιοδότηση, τα παραρτήματα I και VΙ, τα οποία περιέχουν αμφότερα μη ουσιώδη στοιχεία του παρόντος κανονισμού, με στόχο την αντιμετώπιση μελλοντικών αναγκών προσαρμογής. Έχει ιδιαίτερη σημασία να διεξάγει η Επιτροπή τις απαραίτητες διαβουλεύσεις κατά τη διάρκεια του προπαρασκευαστικού έργου της, και σε επίπεδο εμπειρογνωμόνων. (89) Η Επιτροπή οφείλει να διασφαλίζει, κατά την προετοιμασία και σύνταξη των κατ’ εξουσιοδότηση πράξεων, την ταυτόχρονη, έγκαιρη και απαραίτητη διαβίβαση των σχετικών εγγράφων στο Ευρωπαϊκό Κοινοβούλιο και το Συμβούλιο. (90) Έχει ιδιαίτερη σημασία να διεξάγει η Επιτροπή τις απαραίτητες διαβουλεύσεις κατά τη διάρκεια του προπαρασκευαστικού έργου της, και σε επίπεδο εμπειρογνωμόνων. Η Επιτροπή οφείλει να διασφαλίζει, κατά την προετοιμασία και σύνταξη των κατ’ εξουσιοδότηση πράξεων, την ταυτόχρονη, έγκαιρη και απαραίτητη διαβίβαση των σχετικών εγγράφων στο Ευρωπαϊκό Κοινοβούλιο και το Συμβούλιο. Και όσον αφορά τα Ταμεία, αποφάσεις για τον προσδιορισμό των περιφερειών και των κρατών μελών που πληρούν τα κριτήρια του στόχου «Επένδυση για την ανάπτυξη και την απασχόληση», αποφάσεις για τον καθορισμό της ετήσιας κατανομής των πιστώσεων αναλήψεων υποχρεώσεων στα κράτη μέλη, αποφάσεις για τον καθορισμό του προς μεταφορά ποσού από τη χορήγηση του Ταμείου Συνοχής σε κάθε κράτος μέλος για τη διευκόλυνση «Συνδέοντας την Ευρώπη», αποφάσεις για τον καθορισμό του ποσού προς μεταφορά από τη χορήγηση των διαρθρωτικών ταμείων σε κάθε κράτος μέλος για επισιτιστική βοήθεια σε άτομα σε κατάσταση ανέχειας, αποφάσεις για την έγκριση και την τροποποίηση των επιχειρησιακών προγραμμάτων, αποφάσεις για τα μεγάλα έργα, αποφάσεις για κοινά σχέδια δράσης, αποφάσεις για την αναστολή των πληρωμών και αποφάσεις για δημοσιονομικές διορθώσεις. (91) Για να εξασφαλιστούν ομοιόμορφοι όροι για την υλοποίηση του παρόντος κανονισμού, οι εκτελεστικές εξουσίες όσον αφορά τη μεθοδολογία που σχετίζεται με τους στόχους της κλιματικής αλλαγής, τους τυποποιημένους όρους και προϋποθέσεις για την παρακολούθηση των χρηματοδοτικών μέσων, τη μεθοδολογία υπολογισμού των καθαρών εσόδων για τα έργα που παράγουν έσοδα, τον καθορισμό των περιφερειών και κρατών μελών που πληρούν τα κριτήρια για επενδύσεις στην ανάπτυξη και την απασχόληση, το υπόδειγμα επιχειρησιακού προγράμματος για τα Ταμεία, το μορφότυπο για την παροχή πληροφοριών για τα μεγάλα έργα και τη μεθοδολογία που θα χρησιμοποιηθεί για τη διενέργεια της ανάλυσης κόστους-ωφέλειας για τα μεγάλα έργα, το τυποποιημένο μορφότυπο του κοινού σχεδίου δράσης, το υπόδειγμα των ετήσιων και τελικών εκθέσεων υλοποίησης, τα τεχνικά χαρακτηριστικά των μέτρων ενημέρωσης και δημοσιότητας, την ανταλλαγή πληροφοριών από τα κράτη μέλη και τις επιτόπιες επαληθεύσεις, το υπόδειγμα της δήλωσης διαχείρισης, τα υποδείγματα για τη στρατηγική δημοσιονομικού ελέγχου, την έκθεση γνωμοδότησης και ετήσιου ελέγχου, τη χρησιμοποίηση των δεδομένων που συλλέγονται κατά τη διενέργεια των ελέγχων, το υπόδειγμα των αιτήσεων πληρωμής, πρέπει να ασκούνται σύμφωνα με τις διατάξεις του κανονισμού (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή[7]. (92) Ο παρών κανονισμός αντικαθιστά τον κανονισμό (ΕΚ) αριθ. 1083/2006 του Συμβουλίου, της 11ης Ιουλίου 2006, περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής και την κατάργηση του κανονισμού (ΕΚ) αριθ. 1260/1999[8]. Κατά συνέπεια, ο εν λόγω κανονισμός πρέπει να καταργηθεί. (93) Εφόσον ο στόχος του παρόντος κανονισμού, συγκεκριμένα η μείωση των ανισοτήτων μεταξύ των επιπέδων ανάπτυξης των διαφόρων περιφερειών και της υστέρησης των λιγότερο αναπτυγμένων περιφερειών ή νησιών, και ιδίως των αγροτικών περιοχών, των περιοχών που επηρεάζονται από τη βιομηχανική μετάβαση και των περιφερειών που πλήττονται από σοβαρά και μόνιμα φυσικά ή δημογραφικά μειονεκτήματα, δεν μπορεί να επιτευχθεί επαρκώς από τα κράτη μέλη αλλά μπορεί να επιτευχθεί καλύτερα στο επίπεδο της Ένωσης, η Ένωση μπορεί να λαμβάνει μέτρα, σύμφωνα με την αρχή της επικουρικότητας, όπως αυτή ορίζεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως ορίζεται στο ίδιο άρθρο, ο παρών κανονισμός δεν υπερβαίνει το αναγκαίο για την επίτευξη αυτού του στόχου, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: ΜΕΡΟΣ ΠΡΩΤΟ ΑΝΤΙΚΕΙΜΕΝΟ ΚΑΙ ΟΡΙΣΜΟΙ Άρθρο 1 Subject-matter Ο παρών κανονισμός θεσπίζει τους κοινούς κανόνες που εφαρμόζονται στο Ευρωπαϊκό Ταμείο Περιφερειακής Ανάπτυξης (ΕΤΠΑ), το Ευρωπαϊκό Κοινωνικό Ταμείο (ΕΚΤ), το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και το Ευρωπαϊκό Ταμείο Θάλασσας και Αλιείας (ΕΤΘΑ), τα οποία λειτουργούν βάσει του κοινού στρατηγικού πλαισίου (στο εξής «Ταμεία του ΚΣΠ»). Καθορίζει επίσης τις αναγκαίες διατάξεις για να διασφαλιστεί η αποτελεσματικότητα των Ταμείων του ΚΣΠ και ο συντονισμός των Ταμείων μεταξύ τους και με τα άλλα χρηματοδοτικά μέσα της Ένωσης. Οι κοινοί κανόνες καθορίζονται στο δεύτερο μέρος. Το τρίτο μέρος του παρόντος ο παρών κανονισμούός θεσπίζει, επίσης, τους γενικούς κανόνες που διέπουν το ΕΤΠΑ, το ΕΚΤ (αποκαλούνται από κοινού «διαρθρωτικά ταμεία») και το Ταμείο Συνοχής, όσον αφορά. Ο κανονισμός ορίζει τα καθήκοντα, τους στόχους προτεραιότητας και την οργάνωση των διαρθρωτικών ταμείων και του Ταμείου Συνοχής (τα «Ταμεία»), τα κριτήρια επιλεξιμότητας των κρατών μελών και των περιφερειών που είναι επιλέξιμα για υποστήριξη από τα Ταμεία του ΚΣΠ, τους διαθέσιμους χρηματοδοτικούς πόρους και τα κριτήρια για την κατανομή τους. Το τέταρτο μέρος του παρόντος εν λόγω κανονισμού θεσπίζει τους γενικούς κανόνες που εφαρμόζονται στα ταμεία και το ΕΤΘΑ σχετικά με τη διαχείριση και τον έλεγχο, τη δημοσιονομική διαχείριση, τους λογαριασμούς και τις δημοσιονομικές διορθώσεις. Οι κανόνες που ορίζονται στον παρόντα κανονισμό εφαρμόζονται με την επιφύλαξη των διατάξεων που θεσπίζει ο κανονισμός (ΕΕ) αριθ. [...]/2012 του Ευρωπαϊκού Κοινοβουλίου και του Συμβουλίου σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής[9] (στο εξής «κανονισμός ΚΓΠ») και των ειδικών διατάξεων που θεσπίζονται με τους ακόλουθους κανονισμούς: (1) Κανονισμός (ΕΕ) αριθ. […]/2012 του Ευρωπαϊκού Κοινοβουλίου και του Συμβουλίου για το Ευρωπαϊκό Ταμείο Περιφερειακής Ανάπτυξης και την κατάργηση του κανονισμού (ΕΚ) αριθ. 1080/2006[10] (στο εξής «κανονισμός του ΕΤΠΑ»)· (2) Κανονισμός (ΕΕ) αριθ. […]/2012 του Ευρωπαϊκού Κοινοβουλίου και του Συμβουλίου για το Ευρωπαϊκό Κοινωνικό Ταμείο και την κατάργηση του κανονισμού (ΕΚ) αριθ. 1081/2006[11] (στο εξής «κανονισμός του ΕΚΤ»)· (3) Κανονισμός (ΕΕ) αριθ. […]/2012 του Ευρωπαϊκού Κοινοβουλίου και του Συμβουλίου για τη θέσπιση Ταμείου Συνοχής και την κατάργηση του κανονισμού (ΕΚ) αριθ. 1084/2006[12] (στο εξής «κανονισμός του Ταμείου Συνοχής»)· (4) Κανονισμός (ΕΕ) αριθ. […]/2012 του Ευρωπαϊκού Κοινοβουλίου και του Συμβουλίου για την ευρωπαϊκή εδαφική συνεργασία[13] (στο εξής «κανονισμός ΕΕΣ»)· (5) Κανονισμός (ΕΕ) αριθ. […]/2012 του Ευρωπαϊκού Κοινοβουλίου και του Συμβουλίου για το Ευρωπαϊκό Γεωργικό Ταμείο Αγροτικής Ανάπτυξης και την κατάργηση του κανονισμού (ΕΚ) αριθ. 11698/2005[14] (στο εξής «κανονισμός του ΕΓΤΑΑ»)· και (6) Κανονισμός (ΕΕ) αριθ. […]/2012 του Ευρωπαϊκού Κοινοβουλίου και του Συμβουλίου για το Ευρωπαϊκό Ταμείο Θάλασσας και Αλιείας και την κατάργηση του κανονισμού (ΕΚ) αριθ. 1198/2006[15] (στο εξής «κανονισμός του ΕΤΘΑ»). Άρθρο 2 Ορισμοί Για τους σκοπούς του παρόντος κανονισμού, οι ορισμοί για τα χρηματοδοτικά μέσα που ορίζονται στον δημοσιονομικό κανονισμό εφαρμόζονται στα χρηματοδοτικά μέσα που υποστηρίζονται από τα Ταμεία του ΚΣΠ, εκτός εάν υπάρχει διαφορετική διάταξη στον παρόντα κανονισμό. Επιπλέον, ισχύουν οι ακόλουθοι ορισμοί: (1) «στρατηγική της Ένωσης για έξυπνη, διατηρήσιμη και χωρίς αποκλεισμούς ανάπτυξη»: οι στόχοι και οι κοινοί στόχοι που κατευθύνουν τη δράση των κρατών μελών και της Ένωσης και οι οποίοι ορίζονται στην ανακοίνωση της Επιτροπής με τίτλο «Ευρώπη 2020: Στρατηγική της Ένωσης για έξυπνη, διατηρήσιμη και χωρίς αποκλεισμούς ανάπτυξη» και περιέχονται στα συμπεράσματα του Ευρωπαϊκού Συμβουλίου της 17 Ιουνίου 2010 ως παράρτημα Ι (Νέα ευρωπαϊκή στρατηγική για την ανάπτυξη και την απασχόληση, πρωταρχικοί στόχοι της ΕΕ), στη σύσταση του Συμβουλίου της 13ης Ιουλίου 2010 για τις ευρείες κατευθυντήριες γραμμές για τις οικονομικές πολιτικές των κρατών μελών και της Ένωσης[16] και στην απόφαση του Συμβουλίου, της 21ης Οκτωβρίου 2010, για τις κατευθυντήριες γραμμές των πολιτικών απασχόλησης των κρατών μελών[17], καθώς και οποιαδήποτε αναθεώρηση τέτοιων ποσοτικών και άλλων κοινών στόχων. (2) «κοινό στρατηγικό πλαίσιο»: στοιχεία που παρέχουν σαφή στρατηγική κατεύθυνση στη διαδικασία προγραμματισμού και διευκολύνουν τον τομεακό και εδαφικό συντονισμό της ενωσιακής παρέμβασης στο πλαίσιο των Ταμείων του ΚΣΠ και με άλλες σχετικές πολιτικές της Ένωσης και μέσα σύμφωνα με τους στόχους και τους σκοπούς της ενωσιακής στρατηγικής για έξυπνη, διατηρήσιμη και χωρίς αποκλεισμούς ανάπτυξη· (3) «ενέργεια»: ένα είδος πράξης που υποστηρίζεται από τα Ταμεία του ΚΣΠ για την επίτευξη των στόχων ενός προγράμματος· (4) «ενδεικτική ενέργεια υψηλής ευρωπαϊκής προστιθέμενης αξίας»: μια ενέργεια που μπορεί να αναμένεται να συμβάλλει σημαντικά στην επίτευξη των στόχων της στρατηγικής της Ένωσης για έξυπνη, διατηρήσιμη και χωρίς αποκλεισμούς ανάπτυξη και που ενεργεί ως σημείο αναφοράς στην προετοιμασία των προγραμμάτων· (5) «ειδικοί κανόνες Ταμείου»: οι διατάξεις που ορίζονται στο τρίτο μέρος ή στο τέταρτο μέρος του παρόντος κανονισμού ή θεσπίζονται βάσει αυτού ή σε έναν ειδικό ή γενικό κανονισμό που διέπει ένα ή περισσότερα Ταμεία του ΚΣΠ τα οποία αναφέρονται ή απαριθμούνται στο άρθρο 1 τέταρτο τρίτο εδάφιο· (6) «προγραμματισμός»: η διαδικασία οργάνωσης, λήψης αποφάσεων και διάθεσης των χρηματοδοτικών πόρων σε διάφορα στάδια με στόχο την υλοποίηση, σε πολυετή βάση, της κοινής δράσης εκ μέρους της Ένωσης και των κρατών μελών για την επίτευξη της στρατηγικής της Ένωσης για έξυπνη, διατηρήσιμη και χωρίς αποκλεισμούς ανάπτυξη· «πρόγραμμα»: (7) «πρόγραμμα»: «επιχειρησιακό που αναφέρεται στο τρίτο ή τέταρτο μέρος του παρόντος κανονισμού και στον κανονισμό του ΕΤΘΑ και «πρόγραμμα αγροτικής ανάπτυξης» που αναφέρεται στον κανονισμό του ΕΓΤΑΑ· (8) «προτεραιότητα»: «άξονας προτεραιότητας» που αναφέρεται στο τρίτο μέρος του παρόντος κανονισμού και η «προτεραιότητα της Ένωσης» που αναφέρεται στον κανονισμό του ΕΤΘΑ και τον κανονισμό του ΕΓΤΑΑ· (9) «πράξη»: έργο, σύμβαση, δράση ή ομάδα έργων που επιλέγονται από τη διαχειριστική αρχή του οικείου προγράμματος ή υπό την ευθύνη της, η οποία συμβάλλει στην επίτευξη των στόχων της προτεραιότητας ή των προτεραιοτήτων με τις οποίες σχετίζεται· στο πλαίσιο των χρηματοδοτικών μέσων, η πράξη συνίσταται στις χρηματοδοτικές συνεισφορές από ένα πρόγραμμα σε χρηματοδοτικά μέσα και στη συνακόλουθη χρηματοδοτική υποστήριξη που παρέχουν αυτά τα μέσα· (10) «δικαιούχος»: δημόσιος ή ιδιωτικός φορέας υπεύθυνος για την έναρξη ή την έναρξη και την εφαρμογή πράξεων· στο πλαίσιο των κρατικών ενισχύσεων, ο όρος «δικαιούχος» δηλώνει τον φορέα που λαμβάνει την ενίσχυση· στο πλαίσιο των χρηματοδοτικών μέσων, ο όρος «δικαιούχος» δηλώνει τον φορέα που εφαρμόζει το χρηματοδοτικό μέσο· (11) «τελικός αποδέκτης»: νομικό ή φυσικό πρόσωπο που λαμβάνει χρηματοδοτική υποστήριξη από ένα χρηματοδοτικό μέσο· (12) «κρατική ενίσχυση»: ενίσχυση που εμπίπτει στο πεδίο του άρθρου 107 παράγραφος 1 της Συνθήκης και θεωρείται για τους σκοπούς του παρόντος κανονισμού ότι περιλαμβάνει επίσης τις ενισχύσεις ήσσονος σημασίας κατά την έννοια του κανονισμού (ΕΚ) αριθ. 1998/2006 της Επιτροπής, της 15ης Δεκεμβρίου 2006, σχετικά με την εφαρμογή των άρθρων 87 και 88 της Συνθήκης στις ενισχύσεις ήσσονος σημασίας, του κανονισμού (ΕΚ) αριθ. 1535/2007 της Επιτροπής, της 20ής Δεκεμβρίου 2007, σχετικά με την εφαρμογή των άρθρων 87 και 88 της συνθήκης ΕΚ στις ενισχύσεις ήσσονος σημασίας (de minimis) στον τομέα της παραγωγής γεωργικών προϊόντων[18] και του κανονισμού (ΕΚ) αριθ. 875/2007 της Επιτροπής, της 24ης Ιουλίου 2007, σχετικά με την εφαρμογή των άρθρων 87 και 88 της συνθήκης ΕΚ στις ενισχύσεις ήσσονος σημασίας στον τομέα της αλιείας και για την τροποποίηση του κανονισμού (ΕΚ) αριθ. 1860/2004[19]· (13) «περατωθείσα πράξη»: πράξη που έχει ολοκληρωθεί φυσικά η εκτελεστεί πλήρως και για την οποία έχουν καταβληθεί όλες οι σχετικές πληρωμές από τους δικαιούχους και έχει καταβληθεί στους δικαιούχους η αντίστοιχη δημόσια συμμετοχή· (14) «δημόσια υποστήριξη»: κάθε χρηματοδοτική υποστήριξη για τη χρηματοδότηση μιας πράξης που προέρχεται από τον κρατικό προϋπολογισμό, τον προϋπολογισμό περιφερειακών ή τοπικών αρχών, τον προϋπολογισμό της Ένωσης που αφορά τα Ταμεία του ΚΣΠ, τον προϋπολογισμό οργανισμών δημοσίου δικαίου ή τον προϋπολογισμό ενώσεων δημόσιων αρχών ή οργανισμών δημοσίου δικαίου· (15) «οργανισμός δημοσίου δικαίου»: κάθε οργανισμός που διέπεται από το δημόσιο δίκαιο κατά την έννοια του άρθρου 1 παράγραφος 9 της οδηγίας 2004/18/ΕΚ του Ευρωπαϊκού Κοινοβουλίου και του Συμβουλίου[20] και κάθε ευρωπαϊκός όμιλος εδαφικής συνεργασίας (ΕΟΕΣ) που ιδρύεται σύμφωνα με τον κανονισμό (ΕΚ) αριθ. 1082/2006 του Ευρωπαϊκού Κοινοβουλίου και του Συμβουλίου[21], ανεξάρτητα αν ο ΕΟΕΣ θεωρείται από τις σχετικές εθνικές διατάξεις εφαρμογής οργανισμός δημοσίου δικαίου ή οργανισμός ιδιωτικού δικαίου· (16) «έγγραφο»: χαρτί ή ηλεκτρονικό μέσο που περιέχει πληροφορίες σχετικά με το περιεχόμενο του παρόντος κανονισμού· (17) «ενδιάμεσος οργανισμός»: κάθε δημόσιος ή ιδιωτικός φορέας που ενεργεί υπό την ευθύνη μιας διαχειριστικής αρχής ή αρχής πιστοποίησης ή εκτελεί καθήκοντα εξ ονόματος μιας τέτοιας αρχής έναντι δικαιούχων που υλοποιούν πράξεις· (18) «στρατηγική τοπικής ανάπτυξης»: ένα συνεκτικό σύνολο πράξεων για την ικανοποίηση τοπικών στόχων και αναγκών, το οποίο συμβάλλει στην επίτευξη της στρατηγικής της Ένωσης «για έξυπνη, διατηρήσιμη και χωρίς αποκλεισμούς ανάπτυξη» και εφαρμόζεται στο πλαίσιο εταιρικής σχέσης στο κατάλληλο επίπεδο· (19) «κυλιόμενο κλείσιμο»: το κλείσιμο πράξεων ως αποτέλεσμα της διαδικασίας ετήσιας εκκαθάρισης λογαριασμών και πριν από το γενικό κλείσιμο του προγράμματος· (20) «σύμβαση εταιρικής σχέσης»: έγγραφο που συντάσσει το κράτος μέλος με τη συμμετοχή εταίρων, βάσει της προσέγγισης της πολυεπίπεδης διακυβέρνησης, το οποίο ορίζει τη στρατηγική του κράτους μέλους, τις προτεραιότητες και τις ρυθμίσεις για τη χρήση των πόρων των Ταμείων του ΚΣΠ με αποτελεσματικό και επαρκή τρόπο για την επίτευξη της στρατηγικής της Ένωσης σχετικά με την έξυπνη, διατηρήσιμη και χωρίς αποκλεισμούς ανάπτυξη, και το οποίο εγκρίνεται από την Επιτροπή μετά από αξιολόγηση και διάλογο με το κράτος μέλος· (21) «κατηγορία περιφερειών»: είναι ο χαρακτηρισμός της περιφέρειας ως «λιγότερο αναπτυγμένη περιφέρεια», «περιφέρεια μετάβασης» ή «περισσότερο αναπτυγμένη περιφέρεια», σύμφωνα μα το άρθρο 82 παράγραφος 2· (22) «αίτηση πληρωμής»: αίτηση πληρωμής ή δήλωση δαπανών που υποβάλλει το κράτος μέλος στην Επιτροπή· (23) «ΕΤΕπ»: η Ευρωπαϊκή Τράπεζα Επενδύσεων, το Ευρωπαϊκό Ταμείο Επενδύσεων ή θυγατρικές της Ευρωπαϊκής Τράπεζας Επενδύσεων· (24) «ΜΜΕ»: μικροεπιχείρηση ή μικρομεσαία επιχείρηση κατά την έννοια της σύστασης 2003/361/ΕΚ της Επιτροπής ή μεταγενέστερων τροποποιήσεών της· (25) «λογιστική χρήση»: για τους σκοπούς του τρίτου και του τέταρτου μέρους, η περίοδος από 1 Ιουλίου έως 30 Ιουνίου, εκτός από την πρώτη λογιστική χρήση, η οποία καλύπτει την περίοδο από την ημερομηνία έναρξης της επιλεξιμότητας των δαπανών έως την 30ή Ιουνίου 2015· η τελική λογιστική χρήση είναι από 1 Ιουλίου 2022 έως 1 Ιουνίου 2023· (26) «οικονομικό έτος»: για τους σκοπούς του τρίτου και του τέταρτου μέρους, η περίοδος από 1 Ιανουαρίου έως 31 Δεκεμβρίου. ΜΕΡΟΣ ΔΕΥΤΕΡΟ ΚΟΙΝΕΣ ΔΙΑΤΑΞΕΙΣ ΕΦΑΡΜΟΣΤΕΕΣ ΣΤΑ ΤΑΜΕΙΑ ΤΟΥ ΚΣΠ ΤΙΤΛΟΣ I Αρχές της υποστήριξης της Ένωσης για τα Ταμεία του ΚΣΠ Άρθρο 3 Πεδίο Οι κανόνες που ορίζονται στο παρόν μέρος εφαρμόζονται με την επιφύλαξη των διατάξεων που θεσπίζονται στο τρίτο και το τέταρτο μέρος. Άρθρο 4 Γενικές αρχές 1. Τα Ταμεία του ΚΣΠ χορηγούν ενίσχυση, μέσω πολυετών προγραμμάτων, η οποία συμπληρώνει την εθνική, περιφερειακή και τοπική παρέμβαση, με στόχο την υλοποίηση της στρατηγικής της Ένωσης για έξυπνη, διατηρήσιμη και χωρίς αποκλεισμούς ανάπτυξη, λαμβάνοντας υπόψη τις ολοκληρωμένες κατευθυντήριες γραμμές και τις ειδικές για κάθε χώρα συστάσεις βάσει του άρθρου 121 παράγραφος 2 της Συνθήκης και των σχετικών συστάσεων που εξέδωσε το Συμβούλιο βάσει του άρθρου 148 παράγραφος 4 της Συνθήκης. 2. Η Επιτροπή και τα κράτη μέλη εγγυώνται ότι η υποστήριξη από τα Ταμεία του ΚΣΠ είναι σύμφωνη με τις πολιτικές και τις προτεραιότητες της Ένωσης και συμπληρωματική προς τα άλλα μέσα της Ένωσης. 3. Η υποστήριξη από τα Ταμεία του ΚΣΠ εφαρμόζεται σε στενή συνεργασία μεταξύ της Επιτροπής και των κρατών μελών. 4 Τα κράτη μέλη και οι φορείς οι οποίοι ορίζονται από αυτά γι’ αυτόν τον σκοπό είναι υπεύθυνα για την εφαρμογή των προγραμμάτων και την εκτέλεση των καθηκόντων τους βάσει του παρόντος κανονισμού και των ειδικών κανονισμών των Ταμείων στο κατάλληλο εδαφικό επίπεδο, σύμφωνα με το θεσμικό, νομικό και δημοσιονομικό πλαίσιο του κράτους μέλους και με την επιφύλαξη της συμμόρφωσης με τον παρόντα κανονισμό και τους ειδικούς κανόνες κάθε Ταμείου. 5. Οι ρυθμίσεις για την εφαρμογή και τη χρήση των Ταμείων του ΚΣΠ, και ιδίως των χρηματοδοτικών και διοικητικών πόρων που απαιτούνται για την υλοποίηση των Ταμείων του ΚΣΠ σε σχέση με την υποβολή εκθέσεων, την αξιολόγηση, τη διαχείριση και τον έλεγχο, είναι αναλογικές με τη χορηγούμενη υποστήριξη. 6. Σύμφωνα με τις αντίστοιχες αρμοδιότητές τους, η Επιτροπή και τα κράτη μέλη διασφαλίζουν τον συντονισμό μεταξύ των Ταμείων του ΚΣΠ και με τις άλλες πολιτικές και τα μέσα της Ένωσης, συμπεριλαμβανομένων των πολιτικών και των μέσων στο πλαίσιο της εξωτερικής δράσης της Ένωσης. 7. Το μερίδιο του προϋπολογισμού της Ένωσης που διατίθεται στα Ταμεία του ΚΣΠ εκτελείται εντός του πλαισίου της επιμερισμένης διαχείρισης μεταξύ των κρατών μελών και της Επιτροπής, σύμφωνα με το άρθρο 53 στοιχείο β) του κανονισμού (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, περί του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (στο εξής «δημοσιονομικός κανονισμός»), πλην του ποσού του Ταμείου Συνοχής που μεταφέρεται στη διευκόλυνση «Συνδέοντας την Ευρώπη» που αναφέρεται στο άρθρο 84 παράγραφος 4 και των καινοτόμων δράσεων με πρωτοβουλία της Επιτροπής βάσει του άρθρου 9 του κανονισμού του ΕΤΠΑ και της τεχνικής βοήθειας με πρωτοβουλία της Επιτροπής. 8. Η Επιτροπή και τα κράτη μέλη εφαρμόζουν την αρχή της χρηστής δημοσιονομικής διαχείρισης, σύμφωνα με το άρθρο 73 του δημοσιονομικού κανονισμού. 9. Η Επιτροπή και τα κράτη μέλη διασφαλίζουν την αποτελεσματικότητα των Ταμείων του ΚΣΠ, ιδίως μέσω της παρακολούθησης, της υποβολής εκθέσεων και της αξιολόγησης. 10. Η Επιτροπή και τα κράτη μέλη εκτελούν τις αποστολές τους σε σχέση με τα Ταμεία του ΚΣΠ, με σκοπό τη μείωση της διοικητικής επιβάρυνσης για τους δικαιούχους. Άρθρο 5 Εταιρική σχέση και πολυεπίπεδη διακυβέρνηση 1. Για τη σύμβαση εταιρικής σχέσης και για κάθε πρόγραμμα αντίστοιχα, ένα κράτος μέλος οργανώνει εταιρική σχέση με τους ακόλουθους εταίρους: α) τις αρμόδιες περιφερειακές, τοπικές, αστικές και άλλες δημόσιες αρχές· β) τους οικονομικούς και κοινωνικούς εταίρους· και γ) φορείς που εκπροσωπούν την κοινωνία των πολιτών, περιλαμβανομένων των περιβαλλοντικών εταίρων, μη κυβερνητικών οργανώσεων και φορέων που είναι υπεύθυνοι για την προώθηση της ισότητας και την καταπολέμηση των διακρίσεων. 2. Σύμφωνα με την προσέγγιση της πολυεπίπεδης διακυβέρνησης, τα κράτη μέλη προωθούν τη συμμετοχή των εταίρων στην εκπόνηση συμβάσεων εταιρικής σχέσης και τη σύνταξη εκθέσεων προόδου κατά την προετοιμασία, εφαρμογή, παρακολούθηση και αξιολόγηση προγραμμάτων. Οι εταίροι συμμετέχουν στις επιτροπές παρακολούθησης των προγραμμάτων. 3. Η Επιτροπή εξουσιοδοτείται να εκδίδει κατ’ εξουσιοδότηση πράξεις, σύμφωνα με το άρθρο 140, για έναν ευρωπαϊκό κώδικα δεοντολογίας που θεσπίζει στόχους και κριτήρια για την υποστήριξη της εφαρμογής της εταιρικής σχέσης και για τη διευκόλυνση της ανταλλαγής πληροφοριών, εμπειριών, αποτελεσμάτων και ορθών πρακτικών μεταξύ των κρατών μελών. 4. Τουλάχιστον μία φορά κατ’ έτος, για κάθε Ταμείο του ΚΣΠ, η Επιτροπή διεξάγει διαβουλεύσεις με τις οργανώσεις που εκπροσωπούν τους εταίρους στο επίπεδο της Ένωσης σχετικά με την υλοποίηση της υποστήριξης από τα Ταμεία του ΚΣΠ. Άρθρο 6 Συμμόρφωση με το ενωσιακό και το εθνικό δίκαιο Οι χρηματοδοτούμενες από τα Ταμεία του ΚΣΠ πράξεις συμμορφώνονται με το εφαρμοστέο ενωσιακό και εθνικό δίκαιο. Άρθρο 7 Προώθηση της ισότητας μεταξύ ανδρών και γυναικών και καταπολέμηση των διακρίσεων Τα κράτη μέλη και η Επιτροπή διασφαλίζουν την προάσπιση της ισότητας μεταξύ ανδρών και γυναικών καθώς και την ενσωμάτωση της διάστασης του φύλου κατά τα στάδια της προετοιμασίας και της υλοποίησης των προγραμμάτων. Τα κράτη μέλη και η Επιτροπή λαμβάνουν τα κατάλληλα μέτρα για να αποτρέψουν κάθε διάκριση εξαιτίας του φύλου, της φυλής ή της εθνοτικής καταγωγής, της θρησκείας ή των πεποιθήσεων, αναπηρίας, της ηλικίας ή του γενετήσιου προσανατολισμού κατά την εκπόνηση και υλοποίηση των προγραμμάτων. Άρθρο 8 Βιώσιμη ανάπτυξη Οι στόχοι των Ταμείων του ΚΣΠ επιδιώκονται στο πλαίσιο της αειφόρου ανάπτυξης και της προώθησης από την Ένωση του στόχου της προστασίας και της βελτίωσης του περιβάλλοντος, όπως ορίζεται στα άρθρα 11 και 19 της Συνθήκης, λαμβάνοντας υπόψη την αρχή «ο ρυπαίνων πληρώνει». Τα κράτη μέλη και η Επιτροπή διασφαλίζουν την προώθηση των απαιτήσεων περιβαλλοντικής προστασίας, της απόδοσης των πόρων, του μετριασμού της κλιματικής αλλαγής και της προσαρμογής σε αυτήν, της πρόληψης και διαχείρισης κινδύνου κατά την προετοιμασία και εφαρμογή των συμβάσεων εταιρικής σχέσης και των προγραμμάτων. Τα κράτη μέλη παρέχουν στοιχεία σχετικά με την υποστήριξη των στόχων σε σχέση με την κλιματική αλλαγή, χρησιμοποιώντας τη μεθοδολογία που εγκρίνει η Επιτροπή. Η Επιτροπή εγκρίνει την εν λόγω μεθοδολογία με την έκδοση εκτελεστικής πράξης. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που προβλέπεται στο άρθρο 143 παράγραφος 3. ΤΙΤΛΟΣ II ΣΤΡΑΤΗΓΙΚΗ ΠΡΟΣΕΓΓΙΣΗ ΚΕΦΑΛΑΙΟ I Θεματικοί στόχοι για τα Ταμεία του ΚΣΠ και κοινό στρατηγικό πλαίσιο Άρθρο 9 Θεματικοί στόχοι Κάθε Ταμείο του ΚΣΠ υποστηρίζει τους ακόλουθους θεματικούς στόχους, σύμφωνα με την αποστολή του, ώστε να συμβάλει στη στρατηγική της Ένωσης για «έξυπνη, διατηρήσιμη και χωρίς αποκλεισμούς ανάπτυξη»: (1) ενίσχυση της έρευνας, της τεχνολογικής ανάπτυξης και της καινοτομίας· (2) βελτίωση της πρόσβασης, της χρήσης και της ποιότητας των τεχνολογιών των πληροφοριών και των επικοινωνιών· (3) βελτίωση της ανταγωνιστικότητας των μικρομεσαίων επιχειρήσεων και του γεωργικού τομέα (για το ΕΓΤΑΑ) και του τομέα της αλιείας και της υδατοκαλλιέργειας (για το ΕΤΘΑ)· (4) υποστήριξη της μετάβασης προς μια οικονομία χαμηλών εκπομπών διοξειδίου του άνθρακα σε όλους τους τομείς· (5) προώθηση της προσαρμογής στην κλιματική αλλαγή, της πρόληψης και της διαχείρισης κινδύνων· (6) προστασία του περιβάλλοντος και προώθηση της αποδοτικότητας των πόρων· (7) προώθηση των βιώσιμων μεταφορών και άρση των προβλημάτων σε βασικές υποδομές δικτύων· (8) προώθηση της απασχόλησης και υποστήριξη της κινητικότητας της εργασίας· (9) προώθηση της κοινωνικής ένταξης και καταπολέμηση της φτώχειας· (10) επένδυση στην εκπαίδευση, την απόκτηση δεξιοτήτων και τη διά βίου μάθηση· (11) ενίσχυση της θεσμικής ικανότητας και αποτελεσματικής δημόσιας διοίκησης. Οι θεματικοί στόχοι εξειδικεύονται σε ειδικές προτεραιότητες για το κάθε Ταμείο του ΚΣΠ οι οποίες ορίζονται στους ειδικούς κανόνες για κάθε Ταμείο. Άρθρο 10 Κοινό στρατηγικό πλαίσιο Για την προώθηση της αρμονικής, ισόρροπης και αειφόρου ανάπτυξης της Ένωσης, ένα κοινό στρατηγικό πλαίσιο παρέχει σαφή στρατηγική κατεύθυνση στη διαδικασία προγραμματισμού και διευκολύνει τον τομεακό και εδαφικό συντονισμό των παρεμβάσεων της Ένωσης στο πλαίσιο των Ταμείων του ΚΣΠ με άλλες συναφείς πολιτικές και μέσα της Ένωσης σύμφωνα με τους στόχους της στρατηγικής της Ένωσης για μια έξυπνη, διατηρήσιμη και χωρίς αποκλεισμούς ανάπτυξη. Άρθρο 11 Περιεχόμενο Το κοινό στρατηγικό πλαίσιο θεσπίζει: α) μέσα για την επίτευξη της συνοχής και της συνέπειας του προγραμματισμού των Ταμείων του ΚΣΠ με τις ειδικές ανά χώρα συστάσεις δυνάμει του άρθρου 121 παράγραφος 2 της Συνθήκης και των σχετικών συστάσεων του Συμβουλίου που έχουν εκδοθεί βάσει του άρθρου 148 παράγραφος 4 της Συνθήκης· β) τους μηχανισμούς συντονισμού μεταξύ των Ταμείων του ΚΣΠ και με άλλες συναφείς πολιτικές και μέσα της Ένωσης, συμπεριλαμβανομένων των εξωτερικών μέσων για τη συνεργασία· γ) τις οριζόντιες αρχές και τους εγκάρσιους στόχους πολιτικής για την εφαρμογή των Ταμείων του ΚΣΠ· δ) ρυθμίσεις για την αντιμετώπιση εδαφικών προκλήσεων και μέτρα που πρέπει να ληφθούν για την ενθάρρυνση μιας ολοκληρωμένης προσέγγισης η οποία απηχεί το ρόλο που έχουν οι αστικές, αγροτικές, παράκτιες και αλιευτικές περιοχές καθώς και αντιμετώπιση των ειδικών προκλήσεων για τις περιοχές με ιδιαίτερα εδαφικά χαρακτηριστικά που αναφέρονται στα άρθρα 174 και 349 της Συνθήκης· ε) για κάθε θεματικό στόχο, τις ενδεικτικές δράσεις υψηλής ευρωπαϊκής προστιθέμενης αξίας που θα υποστηριχθούν από το κάθε Ταμείο του ΚΣΠ και τις αντίστοιχες αρχές για τα αποτελέσματα· στ) προτεραιότητες για συνεργασία των Ταμείων του ΚΣΠ, κατά περίπτωση, λαμβάνοντας υπόψη τις μακροπεριφερειακές στρατηγικές και τις στρατηγικές θαλάσσιων λεκανών. Άρθρο 12 Έγκριση και επανεξέταση Τα στοιχεία του κοινού στρατηγικού πλαισίου που σχετίζονται με τη συνοχή και τη συνέπεια με τις οικονομικές πολιτικές των κρατών μελών και της Ένωσης, τους μηχανισμούς συντονισμού μεταξύ των Ταμείων του ΚΣΠ και των άλλων οικείων πολιτικών και μέσων της Ένωσης, τις οριζόντιες αρχές και τους εγκάρσιους στόχους πολιτικής και τις ρυθμίσεις για την αντιμετώπιση εδαφικών προκλήσεων ορίζονται στο Παράρτημα Ι. Η Επιτροπή εξουσιοδοτείται να εκδίδει κατ’ εξουσιοδότηση πράξεις σύμφωνα με το άρθρο 142 στις οποίες θα καθορίζονται τα συγκεκριμένα στοιχεία του κοινού στρατηγικού πλαισίου που σχετίζονται με τον καθορισμό ενδεικτικών ενεργειών υψηλής ευρωπαϊκής προστιθέμενης αξίας και τις αντίστοιχες αρχές για αποτελέσματα για κάθε θεματικό στόχο καθώς και οι προτεραιότητες συνεργασίας. Όταν υπάρχουν μείζονες αλλαγές στη στρατηγική της Ένωσης για μια έξυπνη, διατηρήσιμη και χωρίς αποκλεισμούς ανάπτυξη, η Επιτροπή επανεξετάζει το κοινό στρατηγικό πλαίσιο και, όπου χρειάζεται, εγκρίνει, με κατ’ εξουσιοδότηση πράξεις σύμφωνα με το άρθρο 142, τροποποιήσεις στο Παράρτημα Ι. Εντός έξι μηνών από την έγκριση της αναθεώρησης του κοινού στρατηγικού πλαισίου, τα κράτη μέλη προτείνουν τροποποιήσεις, εάν είναι απαραίτητο, της σύμβασης εταιρικής σχέσης και των προγραμμάτων τους, για να διασφαλίσουν την συνέπειά τους με το αναθεωρημένο κοινό στρατηγικό πλαίσιο. ΚΕΦΑΛΑΙΟ II Σύμβαση εταιρικής σχέσης Άρθρο 13 Προετοιμασία της σύμβασης εταιρικής σχέσης 1. Κάθε κράτος μέλος καταρτίζει σύμβαση εταιρικής σχέσης για την περίοδο από 1ης Ιανουαρίου 2014 έως 31 Δεκεμβρίου 2020. 2. Η σύμβαση εταιρικής σχέσης συντάσσεται από τα κράτη μέλη σε συνεργασία με τους εταίρους που αναφέρονται στο άρθρο 5. Η σύμβαση εταιρικής σχέσης καταρτίζεται σε διάλογο με την Επιτροπή. 3. Η σύμβαση εταιρικής σχέσης καλύπτει τη συνολική υποστήριξη των Ταμείων του ΚΣΠ στο οικείο κράτος μέλος. 4. Κάθε κράτος μέλος διαβιβάζει τη σύμβαση εταιρικής σχέσης του στην Επιτροπή εντός 3 μηνών από την έγκριση του κοινού στρατηγικού πλαισίου. Άρθρο 14 Προετοιμασία της σύμβασης εταιρικής σχέσης Η σύμβαση εταιρικής σχέσης ορίζει: α) ρυθμίσεις για τη διασφάλιση της συμμόρφωσης με τις προτεραιότητες της Ένωσης για έξυπνη, διατηρήσιμη και χωρίς αποκλεισμούς ανάπτυξη, που περιλαμβάνουν: (i) ανάλυση των ανισοτήτων και των αναπτυξιακών αναγκών με αναφορά στους θεματικούς στόχους, στο κοινό στρατηγικό πλαίσιο και τους ειδικούς στόχους που ορίζονται στις ειδικές για κάθε χώρα συστάσεις βάσει του άρθρου 121 παράγραφος 2 της Συνθήκης και στις σχετικές συστάσεις του Συμβουλίου που εκδίδονται βάσει του άρθρου 148 παράγραφος 4 της Συνθήκης· (ii) συνοπτική ανάλυση των εκ των προτέρων αξιολογήσεων των προγραμμάτων που αιτιολογούν την επιλογή των θεματικών στόχων και την ενδεικτική κατανομή των πόρων των Ταμείων του ΚΣΠ· (iii) για κάθε θεματικό στόχο, σύνοψη των κύριων αναμενόμενων αποτελεσμάτων για κάθε Ταμείο του ΚΣΠ· (iv) ενδεικτική κατανομή της υποστήριξης από την Ένωση ανά θεματικό στόχο σε εθνικό επίπεδο για καθένα από τα Ταμεία του ΚΣΠ, καθώς και το συνολικό ενδεικτικό ποσό υποστήριξης που προβλέπεται για τους στόχους που αφορούν την κλιματική αλλαγή· (v) τους κύριους τομείς προτεραιότητας για τη συνεργασία, λαμβάνοντας υπόψη, κατά περίπτωση, τις μακροπεριφερειακές στρατηγικές και τις στρατηγικές για τις θαλάσσιες λεκάνες· (vi) τις οριζόντιες αρχές και τους στόχους πολιτικής για την υλοποίηση των Ταμείων του ΚΣΠ· (vii) τον κατάλογο των προγραμμάτων του ΕΤΠΑ, του ΕΚΤ και του Ταμείου Συνοχής, με εξαίρεση τα προγράμματα του στόχου της Ευρωπαϊκής Εδαφικής Συνεργασίας, και τα προγράμματα του ΕΓΤΑΑ και του ΕΤΘΑ, με τις αντίστοιχες ενδεικτικές χορηγήσεις ανά Ταμείο του ΚΣΠ και ανά έτος· β) μια ολοκληρωμένη προσέγγιση για την εδαφική ανάπτυξη που χρηματοδοτείται από τα Ταμεία του ΚΣΠ, η οποία ορίζει: (i) τους μηχανισμούς σε εθνικό και περιφερειακό επίπεδο που εξασφαλίζουν τον συντονισμό μεταξύ των Ταμείων του ΚΣΠ και άλλων ενωσιακών και εθνικών χρηματοδοτικών μέσων καθώς και με την ΕΤΕπ· (ii) τις ρυθμίσεις που θα διασφαλίσουν μια ολοκληρωμένη προσέγγιση της χρήσης των Ταμείων του ΚΣΠ για την εδαφική ανάπτυξη αστικών, αγροτικών, παράκτιων και αλιευτικών περιοχών, καθώς και περιοχών με ιδιαίτερα εδαφικά χαρακτηριστικά, και ιδίως τις ρυθμίσεις εφαρμογής των άρθρων 28 και 29 και 99 που συνοδεύονται, κατά περίπτωση, από κατάλογο των πόλεων που θα συμμετάσχουν στον μηχανισμό αστικής ανάπτυξης ο οποίος αναφέρεται στο άρθρο 7 του κανονισμού του ΕΤΠΑ· γ) μια ολοκληρωμένη στρατηγική για την αντιμετώπιση των ειδικών αναγκών των γεωγραφικών περιοχών που πλήττονται κατ’ εξοχήν από τη φτώχεια ή στοχευόμενων ομάδων που αντιμετωπίζουν τον υψηλότερο κίνδυνο διακρίσεων ή αποκλεισμού, με ειδική μέριμνα για τις περιθωριοποιημένες κοινότητες, κατά περίπτωση, συμπεριλαμβανομένης της ενδεικτικής κατανομής των χρηματοδοτήσεων για τα Ταμεία του ΚΣΠ· δ) ρυθμίσεις που εξασφαλίζουν την αποτελεσματική εφαρμογή οι οποίες περιλαμβάνουν: (i) έναν ενοποιημένο πίνακα ορόσημων και ποσοτικών στόχων που θεσπίζονται στα προγράμματα για το πλαίσιο επιδόσεων που αναφέρεται στο άρθρο 19 παράγραφος 1, μαζί με τη μεθοδολογία και τον μηχανισμό για τη διασφάλιση της συνέπειας σε όλα τα προγράμματα και τα Ταμεία του ΚΣΠ· (ii) συνοπτική αξιολόγηση της εκπλήρωσης των εκ των προτέρων όρων και των μέτρων που πρέπει να ληφθούν σε εθνικό και περιφερειακό επίπεδο, καθώς και το χρονοδιάγραμμα εφαρμογής τους, όταν δεν πληρούνται οι εκ των προτέρων όροι· iii) τα στοιχεία που είναι απαραίτητα για την εκ των προτέρων επαλήθευση της συμμόρφωσης με τους κανόνες προσθετικότητας, όπως ορίζονται στο τρίτο μέρος του παρόντος κανονισμού· iv) τα μέτρα που λαμβάνονται για τη συμμετοχή των εταίρων και τον ρόλο τους στην προετοιμασία της σύμβασης εταιρικής σχέσης και της έκθεσης προόδου, όπως ορίζει το άρθρο 46 του παρόντος κανονισμού· ε) ρυθμίσεις που διασφαλίζουν την αποτελεσματική εφαρμογή των Ταμείων του ΚΣΠ, οι οποίες περιλαμβάνουν: (i) εκτίμηση της ενδεχόμενης ανάγκης να ενισχυθεί η διοικητική ικανότητα των αρχών και των δικαιούχων και, όπου χρειάζεται, των δικαιούχων των μέτρων που πρέπει να ληφθούν γι’ αυτό τον σκοπό· (ii) συνοπτική παρουσίαση των προγραμματιζόμενων ενεργειών και των αντίστοιχων ποσοτικών στόχων στα προγράμματα για να επιτευχθεί μείωση της διοικητικής επιβάρυνσης για τους δικαιούχους· (iii) αξιολόγηση των υφισταμένων συστημάτων ηλεκτρονικής ανταλλαγής δεδομένων και των μέτρων που προγραμματίζονται για να εξασφαλιστεί ότι όλες οι ανταλλαγές πληροφοριών μεταξύ των δικαιούχων και των αρμόδιων διαχειριστικών και ελεγκτικών αρχών των προγραμμάτων μπορούν να πραγματοποιούνται αποκλειστικά μέσω ηλεκτρονικής ανταλλαγής δεδομένων. Άρθρο 15 Έγκριση και τροποποίηση της σύμβασης εταιρικής σχέσης 1. Η Επιτροπή αξιολογεί τη συμμόρφωση της σύμβασης εταιρικής σχέσης με τον παρόντα κανονισμό, το κοινό στρατηγικό πλαίσιο, τις ειδικές ανά χώρα συστάσεις του Συμβουλίου βάσει του άρθρου 121 παράγραφος 2 και τις συστάσεις του Συμβουλίου δυνάμει του άρθρου 148 παράγραφος 4 της Συνθήκης, λαμβάνοντας υπόψη τις εκ των προτέρων αξιολογήσεις των προγραμμάτων, και διατυπώνει παρατηρήσεις εντός τριών μηνών από την ημερομηνία υποβολής της σύμβασης εταιρικής σχέσης. Το κράτος μέλος παρέχει όλες τις απαραίτητες συμπληρωματικές πληροφορίες και, κατά περίπτωση, αναθεωρεί τη σύμβαση εταιρικής σχέσης. 2. Η Επιτροπή εκδίδει, με εκτελεστική πράξη, απόφαση για την έγκριση της σύμβασης εταιρικής σχέσης το αργότερο εντός έξι μηνών από την υποβολή της από το κράτος μέλος, υπό την προϋπόθεση ότι έχουν ληφθεί υπόψη ικανοποιητικά οι παρατηρήσεις που διατύπωσε η Επιτροπή. Η σύμβαση εταιρικής σχέσης δεν τίθεται σε ισχύ πριν από την 1η Ιανουαρίου 2014. 3. Όταν ένα κράτος μέλος προτείνει τροποποίηση της σύμβασης εταιρικής σχέσης, η Επιτροπή πραγματοποιεί αξιολόγηση σύμφωνα με την παράγραφο 1 και, κατά περίπτωση, εκδίδει απόφαση, με εκτελεστική πράξη, για την έγκριση της τροποποίησης. ΚΕΦΑΛΑΙΟ IΙI Θεματική συγκέντρωση, εκ των προτέρων όροι και επανεξέταση της επίδοσης Άρθρο 16 Θεματική συγκέντρωση Τα κράτη μέλη συγκεντρώνουν την υποστήριξη, σύμφωνα με τους ειδικούς κανόνες για κάθε Ταμείο, στις παρεμβάσεις που παράγουν τη μεγαλύτερη δυνατή προστιθέμενη αξία σε σχέση με τη στρατηγική της Ένωσης για έξυπνη, διατηρήσιμη και χωρίς αποκλεισμούς ανάπτυξη, αντιμετωπίζοντας τις προκλήσεις που προσδιορίζονται στις ειδικές ανά χώρα συστάσεις βάσει του άρθρου 121 παράγραφος 2 της Συνθήκης και στις σχετικές συστάσεις του Συμβουλίου που εκδίδονται βάσει του άρθρου 148 παράγραφος 4 της Συνθήκης, λαμβάνοντας υπόψη τις εθνικές και περιφερειακές ανάγκες. Άρθρο 17 Εκ των προτέρων όροι 1. Καθορίζονται εκ των προτέρων όροι για κάθε Ταμείο του ΚΣΠ στους ειδικούς κανόνες κάθε Ταμείου. 2. Τα κράτη μέλη εκτιμούν αν πληρούνται οι εφαρμοστέοι εκ των προτέρων όροι. 3. Σε περίπτωση που δεν ικανοποιούνται οι εκ των προτέρων όροι κατά την ημερομηνία διαβίβασης της σύμβασης εταιρικής σχέσης, τα κράτη μέλη παραθέτουν στη σύμβαση εταιρικής σχέσης συνοπτική παρουσίαση των μέτρων που θα λάβουν σε εθνικό ή περιφερειακό επίπεδο και το χρονοδιάγραμμα εφαρμογής τους, προκειμένου να διασφαλίσουν τη συμμόρφωσή τους το αργότερο εντός δύο ετών από την έγκριση της σύμβασης εταιρικής σχέσης ή έως τις 31 Δεκεμβρίου 2016, ανάλογα με το ποια ημερομηνία προηγείται. 4. Τα κράτη μέλη καθορίζουν λεπτομερή μέτρα για την τήρηση των εκ των προτέρων όρων, συμπεριλαμβανομένου του χρονοδιαγράμματος της εφαρμογής τους, στα σχετικά προγράμματα. 5. Η Επιτροπή αξιολογεί τα παρεχόμενα στοιχεία σχετικά με την τήρηση των εκ των προτέρων όρων στο πλαίσιο της αξιολόγησης της σύμβασης εταιρικής σχέσης και των προγραμμάτων. Μπορεί να αποφασίσει, κατά την έγκριση ενός προγράμματος, να αναστείλει το σύνολο ή μέρος των ενδιάμεσων πληρωμών για ένα πρόγραμμα μέχρι την επιτυχή εφαρμογή των μέτρων για την τήρηση των εκ των προτέρων όρων. Η μη εφαρμογή των μέτρων για την τήρηση των εκ των προτέρων όρων εντός της προθεσμίας που ορίζεται στο πρόγραμμα συνιστά αιτία αναστολής των πληρωμών από την Επιτροπή. 6. Οι παράγραφοι 1 έως 5 δεν εφαρμόζονται σε προγράμματα στο πλαίσιο του στόχου της ευρωπαϊκής εδαφικής συνεργασίας. Άρθρο 18 Αποθεματικό επίδοσης Το 5% των πόρων που διατίθενται σε κάθε Ταμείο του ΚΣΠ και κράτος μέλος, με εξαίρεση τους πόρους που διατίθενται στον στόχο της Ευρωπαϊκής Εδαφικής Συνεργασίας, στην πρωτοβουλία για την απασχόληση των νέων και τον Τίτλο V του κανονισμού ΕΤΘΑ, συνιστά αποθεματικό επίδοσης που κατανέμεται σύμφωνα με τις διατάξεις του άρθρου 20. Άρθρο 19 Επανεξέταση της επίδοσης 1. Η Επιτροπή, σε συνεργασία με τα κράτη μέλη, επανεξετάζει τις επιδόσεις των προγραμμάτων σε κάθε κράτος μέλος το 2017 και το 2019, με αναφορά στο πλαίσιο επιδόσεων που ορίζεται στην αντίστοιχη σύμβαση εταιρικής σχέσης και τα προγράμματα. Η μέθοδος για τον καθορισμό του πλαισίου επιδόσεων ορίζεται στο παράρτημα Ι. 2. Κατά την επανεξέταση εξετάζεται η επίτευξη των ορόσημων των προγραμμάτων στο επίπεδο προτεραιοτήτων, βάσει των στοιχείων και εκτιμήσεων που παρουσιάζονται στις εκθέσεις προόδου που υποβάλλουν τα κράτη μέλη το 2017 και το 2019. Άρθρο 20 Κατανομή του αποθεματικού επίδοσης 1. Εάν κατά την επανεξέταση των επιδόσεων το 2017 διαπιστωθεί ότι μια προτεραιότητα στο πλαίσιο ενός προγράμματος δεν έχει επιτύχει τα ορόσημα που ορίστηκαν για το έτος 2016, η Επιτροπή υποβάλλει συστάσεις στο οικείο κράτος μέλος. 2. Βάσει της επανεξέτασης που πραγματοποιείται το 2019, η Επιτροπή εκδίδει απόφαση, μέσω εκτελεστικών πράξεων, για να προσδιορίσει, για κάθε Ταμείο του ΚΣΠ και κράτος μέλος, τα προγράμματα και τις προτεραιότητες που έχουν επιτύχει τα ορόσημά τους. Το κράτος μέλος προτείνει την κατανομή του αποθεματικού επίδοσης για τα προγράμματα και τις προτεραιότητες που προβλέπονται στην απόφαση της Επιτροπής. Η Επιτροπή εγκρίνει την τροποποίηση των οικείων προγραμμάτων σύμφωνα με το άρθρο 26. Όταν ένα κράτος μέλος δεν υποβάλλει τα στοιχεία σύμφωνα με το άρθρο 46 παράγραφοι 2 και 3, το αποθεματικό επίδοσης για τα προγράμματα ή τις σχετικές προτεραιότητες δεν διατίθεται. 3. Όταν από την επανεξέταση των επιδόσεων προκύπτουν στοιχεία σύμφωνα με τα οποία μια προτεραιότητα δεν έχει επιτύχει τα ορόσημα που καθορίστηκαν στο πλαίσιο επιδόσεων, η Επιτροπή μπορεί να αναστείλει το σύνολο ή μέρος των ενδιάμεσων πληρωμών για μια προτεραιότητα ενός προγράμματος σύμφωνα με τη διαδικασία που ορίζεται στους ειδικούς κανόνες του Ταμείου. 4. Εάν η Επιτροπή διαπιστώνει, βάσει της εξέτασης της τελικής έκθεσης υλοποίησης του προγράμματος, σοβαρή αποτυχία όσον αφορά την επίτευξη των στόχων που ορίζονται στο πλαίσιο επιδόσεων, μπορεί να εφαρμόσει δημοσιονομικές διορθώσεις για τις οικείες προτεραιότητες σύμφωνα με τους ειδικούς κανόνες του Ταμείου. Η Επιτροπή εξουσιοδοτείται να εκδίδει κατ’ εξουσιοδότηση πράξεις σύμφωνα με το άρθρο 142, θεσπίζοντας τα κριτήρια και τη μεθοδολογία για τον προσδιορισμό του επιπέδου της δημοσιονομικής διόρθωσης που πρέπει να εφαρμοστεί. . 5. Η παράγραφος 2 δεν εφαρμόζεται σε προγράμματα που εμπίπτουν στον στόχο της ευρωπαϊκής εδαφικής συνεργασίας και στον τίτλο V του κανονισμού για το ΕΤΘΑ. ΚΕΦΑΛΑΙΟ IV Μακροοικονομικοί όροι Άρθρο 21 Όροι σχετικοί με τον συντονισμό των οικονομικών πολιτικών των κρατών μελών 1. Η Επιτροπή δύναται να ζητήσει από ένα κράτος μέλος να επανεξετάσει και να προτείνει τροποποιήσεις στη σύμβαση εταιρικής σχέσης και στα σχετικά προγράμματά του, όταν αυτό είναι αναγκαίο: α) για να υποστηρίξει την εφαρμογή μιας σύστασης του Συμβουλίου που απευθύνεται στο οικείο κράτος μέλος και έχει εκδοθεί σύμφωνα με το άρθρο 121 παράγραφος 2 και/ή το άρθρο 148 παράγραφος 4 της Συνθήκης ή για να υποστηρίξει την εφαρμογή μέτρων που απευθύνονται στο οικείο κράτος μέλος και έχουν ληφθεί σύμφωνα με το άρθρο 136 παράγραφος 1 της Συνθήκης· β) για να υποστηρίξει την εφαρμογή μιας σύστασης του Συμβουλίου που απευθύνεται στο οικείο κράτος μέλος και έχει εκδοθεί σύμφωνα με το άρθρο 126 παράγραφος 7 της Συνθήκης· γ) για να υποστηρίξει την εφαρμογή μιας σύστασης του Συμβουλίου που απευθύνεται στο οικείο κράτος μέλος και έχει εκδοθεί σύμφωνα με το άρθρο 7 παράγραφος 2 του κανονισμού (ΕΕ) αριθ. …/2011 [σχετικά με την πρόληψη και τη διόρθωση μακροοικονομικών ανισορροπιών], υπό την προϋπόθεση ότι οι τροποποιήσεις αυτές κρίνονται αναγκαίες για τη διόρθωση των μακροοικονομικών ανισορροπιών· or δ) για να μεγιστοποιήσει τον αντίκτυπο στην ανάπτυξη και την ανταγωνιστικότητα από τα διαθέσιμα Ταμεία του ΚΣΠ, σύμφωνα με την παράγραφο 4, εάν ένα κράτος μέλος ικανοποιεί μία από τις ακόλουθες προϋποθέσεις: (i) του χορηγείται οικονομική ενίσχυση δυνάμει του κανονισμού (ΕΕ) αριθ. 407/2010 του Συμβουλίου· (ii) του χορηγείται μεσοπρόθεσμη οικονομική ενίσχυση δυνάμει του κανονισμού (ΕΚ) αριθ. 332/2002 του Συμβουλίου[22]· (iii) του χορηγείται οικονομική ενίσχυση υπό τη μορφή δανείου του Ευρωπαϊκού Μηχανισμού Σταθερότητας, σύμφωνα με τη συνθήκη ίδρυσης του Ευρωπαϊκού Μηχανισμού Σταθερότητας. 2. Το κράτος μέλος υποβάλλει πρόταση τροποποίησης της σύμβασης εταιρικής σχέσης και των σχετικών προγραμμάτων εντός ενός μηνός. Εάν χρειαστεί, η Επιτροπή διατυπώνει παρατηρήσεις εντός ενός μηνός από την υποβολή των τροποποιήσεων, οπότε το κράτος μέλος υποβάλλει εκ νέου την πρότασή του εντός ενός μηνός. 3. Εάν η Επιτροπή δεν υποβάλλει παρατηρήσεις ή εάν οι παρατηρήσεις της έχουν ληφθεί ικανοποιητικά υπόψη, η Επιτροπή εκδίδει απόφαση με την οποία εγκρίνει τις τροποποιήσεις της σύμβασης εταιρικής σχέσης και τα σχετικά προγράμματα αμελλητί. 4. Κατά παρέκκλιση από την παράγραφο 1, όταν διατίθεται σε ένα κράτος μέλος οικονομική ενίσχυση σύμφωνα με την παράγραφο 1 στοιχείο δ) και συνδέεται με πρόγραμμα προσαρμογής, η Επιτροπή δύναται χωρίς πρόταση από το κράτος μέλος να τροποποιήσει τη σύμβαση εταιρικής σχέσης και τα προγράμματα με σκοπό να μεγιστοποιήσει τον αντίκτυπο στην ανάπτυξη και την ανταγωνιστικότητα από τα διαθέσιμα Ταμεία του ΚΣΠ. Για να εξασφαλιστεί η αποτελεσματική εφαρμογή της σύμβασης εταιρικής σχέσης και των σχετικών προγραμμάτων, η Επιτροπή εμπλέκεται στη διαχείρισή τους όπως αναλύεται στο πρόγραμμα προσαρμογής ή το μνημόνιο κατανόησης που υπογράφει με το οικείο κράτος μέλος. 5. Όταν ένα κράτος μέλος δεν ανταποκριθεί στο αίτημα της Επιτροπής που αναφέρεται στην παράγραφο 1 ή δεν απαντήσει ικανοποιητικά εντός ενός μηνός στις παρατηρήσεις της Επιτροπής που αναφέρονται στην παράγραφο 2, η Επιτροπή δύναται, εντός τριών μηνών μετά την υποβολή των παρατηρήσεων της, να εκδώσει απόφαση, μέσω εκτελεστικής πράξης, για την αναστολή μέρους ή του συνόλου των πληρωμών στα οικεία προγράμματα. 6. Η Επιτροπή αναστέλλει, μέσω εκτελεστικών πράξεων, μέρος ή το σύνολο των πληρωμών και των αναλήψεων υποχρεώσε